pli: samudayavayadhammaṁ viññāṇaṁ ‘samudayavayadhammaṁ viññāṇan’ti yathābhūtaṁ pajānāti.


nikaya: sn

layer: root

title_pli: Saṁyutta Nikāya 22.126 13. Avijjāvagga

pli: Ayaṁ vuccati, bhikkhu, vijjā;


pli: ettāvatā ca vijjāgato hotī”ti.


pli: Paṭhamaṁ.


title_pli: Saṁyutta Nikāya 22.127 13. Avijjāvagga

pli: Saṁyutta Nikāya 22.127


pli: 13. Avijjāvagga


pli: Dutiyasamudayadhammasutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye.


pli: Atha kho āyasmā mahākoṭṭhiko sāyanhasamayaṁ paṭisallānā vuṭṭhito …pe… ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “‘avijjā, avijjā’ti, āvuso sāriputta, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso assutavā puthujjano samudayadhammaṁ rūpaṁ ‘samudayadhammaṁ rūpan’ti yathābhūtaṁ nappajānāti; vayadhammaṁ rūpaṁ …pe… ‘samudayavayadhammaṁ rūpan’ti yathābhūtaṁ nappajānāti.


pli: Samudayadhammaṁ vedanaṁ …pe… vayadhammaṁ vedanaṁ …pe… ‘samudayavayadhammā vedanā’ti yathābhūtaṁ nappajānāti.


pli: Samudayadhammaṁ saññaṁ …pe…


pli: samudayadhamme saṅkhāre …pe… vayadhamme saṅkhāre …pe… samudayavayadhamme saṅkhāre ‘samudayavayadhammā saṅkhārā’ti yathābhūtaṁ nappajānāti.


pli: Samudayadhammaṁ viññāṇaṁ …pe… samudayavayadhammaṁ viññāṇaṁ ‘samudayavayadhammaṁ viññāṇan’ti yathābhūtaṁ nappajānāti.


pli: Ayaṁ vuccati, āvuso, avijjā;


pli: ettāvatā ca avijjāgato hotī”ti.


pli: Dutiyaṁ.


title_pli: Saṁyutta Nikāya 22.128 13. Avijjāvagga

pli: Saṁyutta Nikāya 22.128


pli: Tatiyasamudayadhammasutta


pli: Ekaṁ samayaṁ āyasmā ca sāriputto āyasmā ca mahākoṭṭhiko bārāṇasiyaṁ viharanti isipatane migadāye …pe…


pli: ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “‘vijjā, vijjā’ti, āvuso sāriputta, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako samudayadhammaṁ rūpaṁ ‘samudayadhammaṁ rūpan’ti yathābhūtaṁ pajānāti; vayadhammaṁ rūpaṁ …pe… samudayavayadhammaṁ rūpaṁ ‘samudayavayadhammaṁ rūpan’ti yathābhūtaṁ pajānāti;


pli: samudayadhammaṁ vedanaṁ …pe… samudayavayadhammā vedanā …


pli: samudayadhammaṁ saññaṁ …pe…


pli: samudayadhamme saṅkhāre … vayadhamme saṅkhāre … samudayavayadhamme saṅkhāre ‘samudayavayadhammā saṅkhārā’ti yathābhūtaṁ pajānāti.


pli: Samudayadhammaṁ viññāṇaṁ … vayadhammaṁ viññāṇaṁ … samudayavayadhammaṁ viññāṇaṁ ‘samudayavayadhammaṁ viññāṇan’ti yathābhūtaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Tatiyaṁ.


title_pli: Saṁyutta Nikāya 22.129 13. Avijjāvagga

pli: Saṁyutta Nikāya 22.129


pli: 13. Avijjāvagga


pli: Assādasutta


pli: Bārāṇasiyaṁ viharanti isipatane migadāye …pe…


pli: “‘avijjā, avijjā’ti, āvuso sāriputta, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso assutavā puthujjano rūpassa assādañca ādīnavañca nissaraṇañca yathābhūtaṁ nappajānāti.


pli: Vedanāya …pe…


pli: saññāya …


pli: saṅkhārānaṁ …


pli: viññāṇassa assādañca ādīnavañca nissaraṇañca yathābhūtaṁ nappajānāti.


pli: Ayaṁ vuccatāvuso, avijjā;


pli: ettāvatā ca avijjāgato hotī”ti.


pli: Catutthaṁ.


title_pli: Saṁyutta Nikāya 22.13 2. Aniccavagga

pli: Saṁyutta Nikāya 22.13


pli: 2. Aniccavagga


pli: Dukkhasutta


pli: Sāvatthinidānaṁ.


pli: “Rūpaṁ, bhikkhave, dukkhaṁ, vedanā dukkhā, saññā dukkhā, saṅkhārā dukkhā, viññāṇaṁ dukkhaṁ.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Dutiyaṁ.


title_pli: Saṁyutta Nikāya 22.130 13. Avijjāvagga

pli: Saṁyutta Nikāya 22.130


pli: 13. Avijjāvagga


pli: Dutiyaassādasutta


pli: Bārāṇasiyaṁ viharanti isipatane migadāye …pe…


pli: “‘vijja, vijjā’ti, āvuso sāriputta, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako rūpassa assādañca ādīnavañca nissaraṇañca yathābhūtaṁ pajānāti.


pli: Vedanāya …pe…


pli: saññāya …


pli: saṅkhārānaṁ …


pli: viññāṇassa assādañca ādīnavañca nissaraṇañca yathābhūtaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Pañcamaṁ.


title_pli: Saṁyutta Nikāya 22.131 13. Avijjāvagga

pli: Saṁyutta Nikāya 22.131


pli: Samudayasutta


pli: “‘avijjā, avijjā’ti, āvuso sāriputta, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso, assutavā puthujjano rūpassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Ayaṁ vuccatāvuso, avijjā;


pli: ettāvatā ca avijjāgato hotī”ti.


pli: Chaṭṭhaṁ.


title_pli: Saṁyutta Nikāya 22.132 13. Avijjāvagga

pli: Saṁyutta Nikāya 22.132


pli: 13. Avijjāvagga


pli: Dutiyasamudayasutta


pli: Bārāṇasiyaṁ viharanti isipatane migadāye …pe…


pli: ekamantaṁ nisinno kho āyasmā mahākoṭṭhiko āyasmantaṁ sāriputtaṁ etadavoca:


pli: “‘vijjā, vijjā’ti, āvuso sāriputta, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako rūpassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Vedanāya …pe…


pli: saññāya …


pli: saṅkhārānaṁ …


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Sattamaṁ.


title_pli: Saṁyutta Nikāya 22.133 13. Avijjāvagga

pli: Saṁyutta Nikāya 22.133


pli: Koṭṭhikasutta


pli: Bārāṇasiyaṁ viharanti isipatane migadāye.


pli: Atha kho āyasmā sāriputto sāyanhasamayaṁ …pe…


pli: ekamantaṁ nisinno kho āyasmā sāriputto āyasmantaṁ mahākoṭṭhikaṁ etadavoca:


pli: “‘avijjā, avijjā’ti, āvuso koṭṭhika, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso, assutavā puthujjano rūpassa assādañca ādīnavañca nissaraṇañca yathābhūtaṁ nappajānāti.


pli: viññāṇassa assādañca ādīnavañca nissaraṇañca yathābhūtaṁ nappajānāti.


pli: Ayaṁ vuccatāvuso, avijjā;


pli: ettāvatā ca avijjāgato hotī”ti.


pli: Evaṁ vutte, āyasmā sāriputto āyasmantaṁ mahākoṭṭhikaṁ etadavoca:


pli: “‘vijjā, vijjā’ti, āvuso koṭṭhika, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako rūpassa assādañca ādīnavañca nissaraṇañca yathābhūtaṁ pajānāti.


pli: Vedanāya …pe…


pli: saññāya …


pli: saṅkhārānaṁ …


pli: viññāṇassa assādañca ādīnavañca nissaraṇañca yathābhūtaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Aṭṭhamaṁ.


title_pli: Saṁyutta Nikāya 22.134 13. Avijjāvagga

pli: Saṁyutta Nikāya 22.134


pli: 13. Avijjāvagga


pli: Dutiyakoṭṭhikasutta


pli: Bārāṇasiyaṁ viharanti isipatane migadāye …pe…


pli: “‘avijjā, avijjā’ti, āvuso koṭṭhika, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso, assutavā puthujjano rūpassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ nappajānāti.


pli: Ayaṁ vuccatāvuso, avijjā;


pli: ettāvatā ca avijjāgato hotī”ti.


pli: Evaṁ vutte, āyasmā sāriputto āyasmantaṁ mahākoṭṭhikaṁ etadavoca:


pli: “‘vijjā, vijjā’ti, āvuso koṭṭhika, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako rūpassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Vedanāya …pe…


pli: saññāya …


pli: saṅkhārānaṁ …


pli: viññāṇassa samudayañca atthaṅgamañca assādañca ādīnavañca nissaraṇañca yathābhūtaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Navamaṁ.


title_pli: Saṁyutta Nikāya 22.135 13. Avijjāvagga

pli: Saṁyutta Nikāya 22.135


pli: 13. Avijjāvagga


pli: Tatiyakoṭṭhikasutta


pli: Taññeva nidānaṁ.


pli: Ekamantaṁ nisinno kho āyasmā sāriputto āyasmantaṁ mahākoṭṭhikaṁ etadavoca:


pli: “‘avijjā, avijjā’ti, āvuso koṭṭhika, vuccati.


pli: Katamā nu kho, āvuso, avijjā;


pli: kittāvatā ca avijjāgato hotī”ti?


pli: “Idhāvuso, assutavā puthujjano rūpaṁ nappajānāti, rūpasamudayaṁ nappajānāti, rūpanirodhaṁ nappajānāti, rūpanirodhagāminiṁ paṭipadaṁ nappajānāti.


pli: Vedanaṁ nappajānāti …pe…


pli: saññaṁ …


pli: saṅkhāre …


pli: viññāṇaṁ nappajānāti, viññāṇasamudayaṁ nappajānāti, viññāṇanirodhaṁ nappajānāti, viññāṇanirodhagāminiṁ paṭipadaṁ nappajānāti.


pli: Ayaṁ vuccatāvuso, avijjā;


pli: ettāvatā ca avijjāgato hotī”ti.


pli: Evaṁ vutte, āyasmā sāriputto āyasmantaṁ mahākoṭṭhikaṁ etadavoca:


pli: “‘vijjā, vijjā’ti, āvuso koṭṭhika, vuccati.


pli: Katamā nu kho, āvuso, vijjā;


pli: kittāvatā ca vijjāgato hotī”ti?


pli: “Idhāvuso, sutavā ariyasāvako rūpaṁ pajānāti, rūpasamudayaṁ pajānāti, rūpanirodhaṁ pajānāti, rūpanirodhagāminiṁ paṭipadaṁ pajānāti.


pli: Vedanaṁ …


pli: viññāṇaṁ pajānāti, viññāṇasamudayaṁ pajānāti, viññāṇanirodhaṁ pajānāti, viññāṇanirodhagāminiṁ paṭipadaṁ pajānāti.


pli: Ayaṁ vuccatāvuso, vijjā;


pli: ettāvatā ca vijjāgato hotī”ti.


pli: Dasamaṁ.


pli: Avijjāvaggo tatiyo.


pli: Tassuddānaṁ


pli: Samudayadhamme tīṇi,


pli: assādo apare duve;


pli: Samudaye ca dve vuttā,


pli: koṭṭhike apare tayoti.


title_pli: Saṁyutta Nikāya 22.136 14. Kukkuḷavagga

pli: Saṁyutta Nikāya 22.136


pli: 14. Kukkuḷavagga


pli: Kukkuḷasutta


pli: Sāvatthinidānaṁ.


pli: “Rūpaṁ, bhikkhave, kukkuḷaṁ, vedanā kukkuḷā, saññā kukkuḷā, saṅkhārā kukkuḷā, viññāṇaṁ kukkuḷaṁ.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Paṭhamaṁ.


title_pli: Saṁyutta Nikāya 22.137 14. Kukkuḷavagga

pli: Saṁyutta Nikāya 22.137


pli: Aniccasutta


pli: “Yaṁ, bhikkhave, aniccaṁ; tatra vo chando pahātabbo.


pli: Kiñca, bhikkhave, aniccaṁ?


pli: Rūpaṁ, bhikkhave, aniccaṁ; tatra vo chando pahātabbo.


pli: Vedanā aniccā …pe…


pli: saññā …


pli: saṅkhārā …


pli: viññāṇaṁ aniccaṁ; tatra vo chando pahātabbo.


pli: Yaṁ, bhikkhave, aniccaṁ; tatra vo chando pahātabbo”ti.


pli: Dutiyaṁ.


title_pli: Saṁyutta Nikāya 22.138 14. Kukkuḷavagga

pli: Saṁyutta Nikāya 22.138


pli: 14. Kukkuḷavagga


pli: Dutiyaaniccasutta


pli: Sāvatthinidānaṁ.


pli: “Yaṁ, bhikkhave, aniccaṁ; tatra vo rāgo pahātabbo.


pli: Rūpaṁ, bhikkhave, aniccaṁ; tatra vo rāgo pahātabbo.


pli: Vedanā aniccā …


pli: viññāṇaṁ aniccaṁ; tatra vo rāgo pahātabbo.


pli: Yaṁ, bhikkhave, aniccaṁ; tatra vo rāgo pahātabbo”ti.


pli: Tatiyaṁ.


title_pli: Saṁyutta Nikāya 22.139 14. Kukkuḷavagga

pli: Saṁyutta Nikāya 22.139


pli: Tatiyaaniccasutta


pli: “Yaṁ, bhikkhave, aniccaṁ; tatra vo chandarāgo pahātabbo.


pli: Kiñca, bhikkhave, aniccaṁ?


pli: Rūpaṁ, bhikkhave, aniccaṁ, tatra vo chandarāgo pahātabbo.


pli: saññā …


pli: saṅkhārā …


pli: viññāṇaṁ aniccaṁ; tatra vo chandarāgo pahātabbo.


pli: Yaṁ, bhikkhave, aniccaṁ; tatra vo chandarāgo pahātabbo”ti.


pli: Catutthaṁ.


title_pli: Saṁyutta Nikāya 22.14 2. Aniccavagga

pli: Saṁyutta Nikāya 22.14


pli: 2. Aniccavagga


pli: Anattasutta


pli: Sāvatthinidānaṁ.


pli: “Rūpaṁ, bhikkhave, anattā, vedanā anattā, saññā anattā, saṅkhārā anattā, viññāṇaṁ anattā.


pli: Evaṁ passaṁ, bhikkhave, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Tatiyaṁ.


title_pli: Saṁyutta Nikāya 22.140 14. Kukkuḷavagga

pli: Saṁyutta Nikāya 22.140


pli: 14. Kukkuḷavagga


pli: Dukkhasutta


pli: “Yaṁ, bhikkhave, dukkhaṁ; tatra vo chando pahātabbo …pe…


pli: yaṁ, bhikkhave, dukkhaṁ; tatra vo chando pahātabbo”ti.


pli: Pañcamaṁ.


title_pli: Saṁyutta Nikāya 22.141 14. Kukkuḷavagga

pli: Saṁyutta Nikāya 22.141


pli: Dutiyadukkhasutta


pli: “Yaṁ, bhikkhave, dukkhaṁ; tatra vo rāgo pahātabbo …pe…


pli: yaṁ, bhikkhave, dukkhaṁ; tatra vo rāgo pahātabbo”ti.


pli: Chaṭṭhaṁ.


title_pli: Saṁyutta Nikāya 22.142 14. Kukkuḷavagga

pli: Saṁyutta Nikāya 22.142


pli: Tatiyadukkhasutta


pli: Sāvatthinidānaṁ.


pli: “Yaṁ, bhikkhave, dukkhaṁ; tatra vo chandarāgo pahātabbo …pe…


pli: yaṁ, bhikkhave, dukkhaṁ; tatra vo chandarāgo pahātabbo”ti.


pli: Sattamaṁ.


title_pli: Saṁyutta Nikāya 22.143 14. Kukkuḷavagga

pli: Saṁyutta Nikāya 22.143


pli: 14. Kukkuḷavagga


pli: Anattasutta


pli: “Yo, bhikkhave, anattā; tatra vo chando pahātabbo.


pli: Ko ca, bhikkhave, anattā?


pli: Rūpaṁ, bhikkhave, anattā; tatra vo chando pahātabbo.


pli: Vedanā anattā …


pli: saññā …


pli: saṅkhārā …


pli: viññāṇaṁ anattā; tatra vo chando pahātabbo.


pli: Yo, bhikkhave, anattā; tatra vo chando pahātabbo”ti.


pli: Aṭṭhamaṁ.


title_pli: Saṁyutta Nikāya 22.144 14. Kukkuḷavagga

pli: Saṁyutta Nikāya 22.144


pli: Dutiyaanattasutta


pli: Sāvatthinidānaṁ.


pli: “Yo, bhikkhave, anattā; tatra vo rāgo pahātabbo.


pli: Rūpaṁ, bhikkhave, anattā; tatra vo rāgo pahātabbo.


pli: viññāṇaṁ anattā; tatra vo rāgo pahātabbo.


pli: Yo, bhikkhave, anattā; tatra vo rāgo pahātabbo”ti.


pli: Navamaṁ.


title_pli: Saṁyutta Nikāya 22.145 14. Kukkuḷavagga

pli: Saṁyutta Nikāya 22.145


pli: 14. Kukkuḷavagga


pli: Tatiyaanattasutta


pli: “Yo, bhikkhave, anattā; tatra vo chandarāgo pahātabbo.


pli: Ko ca, bhikkhave, anattā?


pli: Rūpaṁ, bhikkhave, anattā; tatra vo chandarāgo pahātabbo.


pli: Vedanā anattā …


pli: saññā …


pli: saṅkhārā …


pli: viññāṇaṁ anattā; tatra vo chandarāgo pahātabbo.


pli: Yo, bhikkhave, anattā; tatra vo chandarāgo pahātabbo”ti.


pli: Dasamaṁ.


title_pli: Saṁyutta Nikāya 22.146 14. Kukkuḷavagga

pli: Saṁyutta Nikāya 22.146


pli: Nibbidābahulasutta


pli: Sāvatthinidānaṁ.


pli: “Saddhāpabbajitassa, bhikkhave, kulaputtassa ayamanudhammo hoti—


pli: yaṁ rūpe nibbidābahulo vihareyya. Vedanāya …pe… saññāya … saṅkhāresu … viññāṇe nibbidābahulo vihareyya.


pli: Yo rūpe nibbidābahulo viharanto, vedanāya … saññāya … saṅkhāresu … viññāṇe nibbidābahulo viharanto rūpaṁ parijānāti, vedanaṁ … saññaṁ … saṅkhāre … viññāṇaṁ parijānāti;


pli: so rūpaṁ parijānaṁ vedanaṁ parijānaṁ saññaṁ parijānaṁ saṅkhāre parijānaṁ viññāṇaṁ parijānaṁ parimuccati rūpamhā, parimuccati vedanāya, parimuccati saññāya, parimuccati saṅkhārehi, parimuccati viññāṇamhā, parimuccati jātiyā jarāya maraṇena sokehi paridevehi dukkhehi domanassehi upāyāsehi; ‘parimuccati dukkhasmā’ti vadāmī”ti.


pli: Ekādasamaṁ.


title_pli: Saṁyutta Nikāya 22.147 14. Kukkuḷavagga

pli: Saṁyutta Nikāya 22.147


pli: 14. Kukkuḷavagga


pli: Aniccānupassīsutta


pli: yaṁ rūpe aniccānupassī vihareyya.


pli: Vedanāya …


pli: saññāya …


pli: saṅkhāresu …


pli: viññāṇe aniccānupassī vihareyya …pe…


pli: ‘parimuccati dukkhasmā’ti vadāmī”ti.


pli: Dvādasamaṁ.


title_pli: Saṁyutta Nikāya 22.148 14. Kukkuḷavagga

pli: Saṁyutta Nikāya 22.148


pli: Dukkhānupassīsutta


pli: Sāvatthinidānaṁ.


pli: “Saddhāpabbajitassa, bhikkhave, kulaputtassa ayamanudhammo hoti—


pli: yaṁ rūpe dukkhānupassī vihareyya.


pli: viññāṇe dukkhānupassī vihareyya …pe…


pli: Terasamaṁ.


title_pli: Saṁyutta Nikāya 22.149 14. Kukkuḷavagga

pli: Saṁyutta Nikāya 22.149


pli: 14. Kukkuḷavagga


pli: Anattānupassīsutta


pli: yaṁ rūpe anattānupassī vihareyya.


pli: Vedanāya …


pli: saññāya …


pli: saṅkhāresu …


pli: viññāṇe anattānupassī vihareyya.


pli: Anattānupassī viharanto, vedanāya …


pli: viññāṇe anattānupassī viharanto rūpaṁ parijānāti, vedanaṁ …pe…


pli: saññaṁ …


pli: saṅkhāre …


pli: viññāṇaṁ parijānāti.


pli: So rūpaṁ parijānaṁ vedanaṁ parijānaṁ saññaṁ parijānaṁ saṅkhāre parijānaṁ viññāṇaṁ parijānaṁ parimuccati rūpamhā, parimuccati vedanāya, parimuccati saññāya, parimuccati saṅkhārehi, parimuccati viññāṇamhā, parimuccati jātiyā jarāya maraṇena sokehi paridevehi dukkhehi domanassehi upāyāsehi;


pli: ‘parimuccati dukkhasmā’ti vadāmī”ti.


pli: Cuddasamaṁ.


pli: Kukkuḷavaggo catuttho.


pli: Tassuddānaṁ


pli: Kukkuḷā tayo aniccena,


pli: dukkhena apare tayo;


pli: Anattena tayo vuttā,


pli: kulaputtena dve dukāti.


title_pli: Saṁyutta Nikāya 22.15 2. Aniccavagga

pli: Saṁyutta Nikāya 22.15


pli: 2. Aniccavagga


pli: Yadaniccasutta


pli: Sāvatthinidānaṁ.


pli: “Rūpaṁ, bhikkhave, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanā aniccā.


pli: Saññā aniccā …pe…


pli: saṅkhārā aniccā …


pli: viññāṇaṁ aniccaṁ.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Catutthaṁ.


title_pli: Saṁyutta Nikāya 22.150 15. Diṭṭhivagga

pli: Saṁyutta Nikāya 22.150


pli: 15. Diṭṭhivagga


pli: Ajjhattasutta


pli: “Kismiṁ nu kho, bhikkhave, sati, kiṁ upādāya uppajjati ajjhattaṁ sukhadukkhan”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati rūpaṁ upādāya uppajjati ajjhattaṁ sukhadukkhaṁ.


pli: Vedanāya sati …pe…


pli: saññāya sati …


pli: saṅkhāresu sati …


pli: viññāṇe sati viññāṇaṁ upādāya uppajjati ajjhattaṁ sukhadukkhaṁ.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, api nu taṁ anupādāya uppajjeyya ajjhattaṁ sukhadukkhan”ti?


pli: “No hetaṁ, bhante”.


pli: “Vedanā …pe…


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Paṭhamaṁ.


title_pli: Saṁyutta Nikāya 22.151 15. Diṭṭhivagga

pli: Saṁyutta Nikāya 22.151


pli: 15. Diṭṭhivagga


pli: Etaṁmamasutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa:


pli: ‘etaṁ mama, esohamasmi, eso me attā’ti samanupassatī”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa …pe…


pli: viññāṇe sati, viññāṇaṁ upādāya, viññāṇaṁ abhinivissa:


pli: ‘etaṁ mama, esohamasmi, eso me attā’ti samanupassati.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante” …pe…


pli: vipariṇāmadhammaṁ, api nu taṁ anupādāya etaṁ mama, esohamasmi, eso me attāti samanupasseyyāti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Dutiyaṁ.


title_pli: Saṁyutta Nikāya 22.152 15. Diṭṭhivagga

pli: Saṁyutta Nikāya 22.152


pli: 15. Diṭṭhivagga


pli: Soattāsutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa evaṁ diṭṭhi uppajjati:


pli: ‘so attā, so loko, so pecca bhavissāmi nicco dhuvo sassato avipariṇāmadhammo’”ti?


pli: Bhagavaṁmūlakā no, bhante, dhammā …pe….


pli: “Rūpe kho, bhikkhave, sati, rūpaṁ upādāya, rūpaṁ abhinivissa evaṁ diṭṭhi uppajjati:


pli: ‘so attā, so loko, so pecca bhavissāmi nicco dhuvo sassato avipariṇāmadhammo’ti.


pli: Vedanāya …pe…


pli: saññāya …


pli: saṅkhāresu …pe…


pli: viññāṇe sati, viññāṇaṁ upādāya, viññāṇaṁ abhinivissa evaṁ diṭṭhi uppajjati:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, api nu taṁ anupādāya evaṁ diṭṭhi uppajjeyya:


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: ‘so attā so loko, so pecca bhavissāmi nicco dhuvo sassato avipariṇāmadhammo’”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Tatiyaṁ.


title_pli: Saṁyutta Nikāya 22.153 15. Diṭṭhivagga

pli: Saṁyutta Nikāya 22.153


pli: 15. Diṭṭhivagga


pli: Nocamesiyāsutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa evaṁ diṭṭhi uppajjati:


pli: ‘no cassaṁ, no ca me siyā, nābhavissa, na me bhavissatī’”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa evaṁ diṭṭhi uppajjati:


pli: ‘no cassaṁ, no ca me siyā, nābhavissa, na me bhavissatī’ti.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa, evaṁ diṭṭhi uppajjati:


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, api nu taṁ anupādāya evaṁ diṭṭhi uppajjeyya:


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: ‘no cassaṁ, no ca me siyā, nābhavissa, na me bhavissatī’”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Catutthaṁ.


title_pli: Saṁyutta Nikāya 22.154 15. Diṭṭhivagga

pli: Saṁyutta Nikāya 22.154


pli: 15. Diṭṭhivagga


pli: Micchādiṭṭhisutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa micchādiṭṭhi uppajjatī”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa micchādiṭṭhi uppajjati.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa micchādiṭṭhi uppajjati.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ …pe…


pli: api nu taṁ anupādāya micchādiṭṭhi uppajjeyyā”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, api nu taṁ anupādāya micchādiṭṭhi uppajjeyyā”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Pañcamaṁ.


title_pli: Saṁyutta Nikāya 22.155 15. Diṭṭhivagga

pli: Saṁyutta Nikāya 22.155


pli: 15. Diṭṭhivagga


pli: Sakkāyadiṭṭhisutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa sakkāyadiṭṭhi uppajjatī”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa sakkāyadiṭṭhi uppajjati.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa sakkāyadiṭṭhi uppajjati.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ …pe…


pli: api nu taṁ anupādāya sakkāyadiṭṭhi uppajjeyyā”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Chaṭṭhaṁ.


title_pli: Saṁyutta Nikāya 22.156 15. Diṭṭhivagga

pli: Saṁyutta Nikāya 22.156


pli: 15. Diṭṭhivagga


pli: Attānudiṭṭhisutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa attānudiṭṭhi uppajjatī”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa attānudiṭṭhi uppajjati.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa attānudiṭṭhi uppajjati.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ …pe…


pli: api nu taṁ anupādāya attānudiṭṭhi uppajjeyyā”ti?


pli: “No hetaṁ, bhante”.


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Sattamaṁ.


title_pli: Saṁyutta Nikāya 22.157 15. Diṭṭhivagga

pli: Saṁyutta Nikāya 22.157


pli: 15. Diṭṭhivagga


pli: Abhinivesasutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa uppajjanti saṁyojanābhinivesavinibandhā”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa uppajjanti saṁyojanābhinivesavinibandhā.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa uppajjanti saṁyojanābhinivesavinibandhā.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ …pe…


pli: api nu taṁ anupādāya uppajjeyyuṁ saṁyojanābhinivesavinibandhā”ti?


pli: “No hetaṁ, bhante” …pe…


pli: “evaṁ passaṁ …pe…


pli: nāparaṁ itthattāyāti pajānātī”ti.


pli: Aṭṭhamaṁ.


title_pli: Saṁyutta Nikāya 22.158 15. Diṭṭhivagga

pli: Saṁyutta Nikāya 22.158


pli: 15. Diṭṭhivagga


pli: Dutiyaabhinivesasutta


pli: Sāvatthinidānaṁ.


pli: “Kismiṁ nu kho, bhikkhave, sati, kiṁ upādāya, kiṁ abhinivissa uppajjanti saṁyojanābhinivesavinibandhājjhosānā”ti?


pli: Bhagavaṁmūlakā no, bhante, dhammā …pe…


pli: “rūpe kho, bhikkhave, sati, rūpaṁ upādāya, rūpaṁ abhinivissa uppajjanti saṁyojanābhinivesavinibandhājjhosānā.


pli: Vedanāya sati …


pli: saññāya sati …


pli: saṅkhāresu sati …


pli: viññāṇe sati, viññāṇaṁ upādāya, viññāṇaṁ abhinivissa uppajjanti saṁyojanābhinivesavinibandhājjhosānā.


pli: Taṁ kiṁ maññatha, bhikkhave,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ …pe…


pli: api nu taṁ anupādāya uppajjeyyuṁ saṁyojanābhinivesavinibandhājjhosānā”ti?


pli: “No hetaṁ, bhante”.


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Navamaṁ.


title_pli: Saṁyutta Nikāya 22.159 15. Diṭṭhivagga

pli: Saṁyutta Nikāya 22.159


pli: 15. Diṭṭhivagga


pli: Ānandasutta


pli: Sāvatthinidānaṁ.


pli: Atha kho āyasmā ānando yena bhagavā tenupasaṅkami; upasaṅkamitvā …pe… bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Taṁ kiṁ maññasi, ānanda,


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “Vedanā …


pli: saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Aniccaṁ, bhante”.


pli: “No hetaṁ, bhante”.


pli: “Evaṁ passaṁ …pe…


pli: nāparaṁ itthattāyāti pajānātī”ti.


pli: Dasamaṁ.


pli: Diṭṭhivaggo pañcamo.


pli: Tassuddānaṁ


pli: Ajjhattikaṁ etaṁmama,


pli: Soattā nocamesiyā;


pli: Micchāsakkāyattānu dve,


pli: Abhinivesā ānandenāti.


pli: Uparipaṇṇāsako samatto.


pli: Tassa uparipaṇṇāsakassa vagguddānaṁ


pli: Anto dhammakathikā vijjā,


pli: kukkuḷaṁ diṭṭhipañcamaṁ;


pli: Tatiyo paṇṇāsako vutto,


pli: nipātoti pavuccatīti.


pli: Khandhasaṁyuttaṁ samattaṁ.


title_pli: Saṁyutta Nikāya 22.16 2. Aniccavagga

pli: Saṁyutta Nikāya 22.16


pli: 2. Aniccavagga


pli: Yaṁdukkhasutta


pli: Sāvatthinidānaṁ.


pli: “Rūpaṁ, bhikkhave, dukkhaṁ.


pli: Yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanā dukkhā …


pli: saññā dukkhā …


pli: saṅkhārā dukkhā …


pli: viññāṇaṁ dukkhaṁ.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Pañcamaṁ.


title_pli: Saṁyutta Nikāya 22.17 2. Aniccavagga

pli: Saṁyutta Nikāya 22.17


pli: Yadanattāsutta


pli: “Rūpaṁ, bhikkhave, anattā.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanā anattā …


pli: saññā anattā …


pli: saṅkhārā anattā …


pli: viññāṇaṁ anattā.


pli: Evaṁ passaṁ, bhikkhave …pe…


pli: Chaṭṭhaṁ.


title_pli: Saṁyutta Nikāya 22.18 2. Aniccavagga

pli: Saṁyutta Nikāya 22.18


pli: 2. Aniccavagga


pli: Sahetuaniccasutta


pli: Sāvatthinidānaṁ.


pli: “Rūpaṁ, bhikkhave, aniccaṁ.


pli: Yopi hetu, yopi paccayo rūpassa uppādāya, sopi anicco.


pli: Aniccasambhūtaṁ, bhikkhave, rūpaṁ kuto niccaṁ bhavissati.


pli: Vedanā aniccā.


pli: Yopi hetu, yopi paccayo vedanāya uppādāya, sopi anicco.


pli: Aniccasambhūtā, bhikkhave, vedanā kuto niccā bhavissati.


pli: Saññā aniccā …


pli: saṅkhārā aniccā.


pli: Yopi hetu yopi paccayo saṅkhārānaṁ uppādāya, sopi anicco.


pli: Aniccasambhūtā, bhikkhave, saṅkhārā kuto niccā bhavissanti.


pli: Viññāṇaṁ aniccaṁ.


pli: Yopi hetu yopi paccayo viññāṇassa uppādāya, sopi anicco.


pli: Aniccasambhūtaṁ, bhikkhave, viññāṇaṁ kuto niccaṁ bhavissati.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 22.19 2. Aniccavagga

pli: Saṁyutta Nikāya 22.19


pli: 2. Aniccavagga


pli: Sahetudukkhasutta


pli: Sāvatthinidānaṁ.


pli: “Rūpaṁ, bhikkhave, dukkhaṁ.


pli: Yopi hetu yopi paccayo rūpassa uppādāya, sopi dukkho.


pli: Dukkhasambhūtaṁ, bhikkhave, rūpaṁ kuto sukhaṁ bhavissati.


pli: Vedanā dukkhā …


pli: saññā dukkhā …


pli: saṅkhārā dukkhā …


pli: viññāṇaṁ dukkhaṁ.


pli: Yopi hetu yopi paccayo viññāṇassa uppādāya, sopi dukkho.


pli: Dukkhasambhūtaṁ, bhikkhave, viññāṇaṁ kuto sukhaṁ bhavissati.


pli: Aṭṭhamaṁ.


title_pli: Saṁyutta Nikāya 22.2 1. Nakulapituvagga

pli: Saṁyutta Nikāya 22.2


pli: 1. Nakulapituvagga


pli: Devadahasutta


pli: Evaṁ me sutaṁ—


pli: ekaṁ samayaṁ bhagavā sakkesu viharati devadahaṁ nāma sakyānaṁ nigamo.


pli: Atha kho sambahulā pacchābhūmagamikā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “icchāma mayaṁ, bhante, pacchābhūmaṁ janapadaṁ gantuṁ, pacchābhūme janapade nivāsaṁ kappetun”ti.


pli: “Apalokito pana vo, bhikkhave, sāriputto”ti?


pli: “Na kho no, bhante, apalokito āyasmā sāriputto”ti.


pli: “Apaloketha, bhikkhave, sāriputtaṁ.


pli: Sāriputto, bhikkhave, paṇḍito, bhikkhūnaṁ anuggāhako sabrahmacārīnan”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Tena kho pana samayena āyasmā sāriputto bhagavato avidūre aññatarasmiṁ eḷagalāgumbe nisinno hoti.


pli: Atha kho te bhikkhū bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā yenāyasmā sāriputto tenupasaṅkamiṁsu; upasaṅkamitvā āyasmatā sāriputtena saddhiṁ sammodiṁsu.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu. Ekamantaṁ nisinnā kho te bhikkhū āyasmantaṁ sāriputtaṁ etadavocuṁ:


pli: “icchāma mayaṁ, āvuso sāriputta, pacchābhūmaṁ janapadaṁ gantuṁ, pacchābhūme janapade nivāsaṁ kappetuṁ.


pli: Apalokito no satthā”ti.


pli: “Santi hāvuso, nānāverajjagataṁ bhikkhuṁ pañhaṁ pucchitāro—


pli: khattiyapaṇḍitāpi brāhmaṇapaṇḍitāpi gahapatipaṇḍitāpi samaṇapaṇḍitāpi.


pli: Paṇḍitā hāvuso, manussā vīmaṁsakā:


pli: ‘kiṁvādī panāyasmantānaṁ satthā kimakkhāyī’ti, kacci vo āyasmantānaṁ dhammā sussutā suggahitā sumanasikatā sūpadhāritā suppaṭividdhā paññāya, yathā byākaramānā āyasmanto vuttavādino ceva bhagavato assatha, na ca bhagavantaṁ abhūtena abbhācikkheyyātha, dhammassa cānudhammaṁ byākareyyātha, na ca koci sahadhammiko vādānuvādo gārayhaṁ ṭhānaṁ āgaccheyyā”ti?


pli: “Dūratopi kho mayaṁ, āvuso, āgaccheyyāma āyasmato sāriputtassa santike etassa bhāsitassa atthamaññātuṁ.


pli: Sādhu vatāyasmantaṁyeva sāriputtaṁ paṭibhātu etassa bhāsitassa attho”ti.


pli: “Tena hāvuso, suṇātha, sādhukaṁ manasi karotha, bhāsissāmī”ti.


pli: “Evamāvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: khattiyapaṇḍitāpi …pe… samaṇapaṇḍitāpi.


pli: ‘kiṁvādī panāyasmantānaṁ satthā kimakkhāyī’ti?


pli: Evaṁ puṭṭhā tumhe, āvuso, evaṁ byākareyyātha:


pli: ‘chandarāgavinayakkhāyī kho no, āvuso, satthā’ti.


pli: Evaṁ byākatepi kho, āvuso, assuyeva uttariṁ pañhaṁ pucchitāro—


pli: ‘kismiṁ panāyasmantānaṁ chandarāgavinayakkhāyī satthā’ti?


pli: ‘rūpe kho, āvuso, chandarāgavinayakkhāyī satthā,


pli: vedanāya …


pli: saññāya …


pli: saṅkhāresu …


pli: Paṇḍitā hāvuso, manussā vīmaṁsakā:


pli: ‘kiṁ panāyasmantānaṁ ādīnavaṁ disvā rūpe chandarāgavinayakkhāyī satthā,


pli: ‘rūpe kho, āvuso, avigatarāgassa avigatacchandassa avigatapemassa avigatapipāsassa avigatapariḷāhassa avigatataṇhassa tassa rūpassa vipariṇāmaññathābhāvā uppajjanti sokaparidevadukkhadomanassupāyāsā.


pli: Vedanāya …


pli: saṅkhāresu avigatarāgassa …pe…


pli: avigatataṇhassa tesaṁ saṅkhārānaṁ vipariṇāmaññathābhāvā uppajjanti sokaparidevadukkhadomanassupāyāsā.


pli: Viññāṇe avigatarāgassa avigatacchandassa avigatapemassa avigatapipāsassa avigatapariḷāhassa avigatataṇhassa tassa viññāṇassa vipariṇāmaññathābhāvā uppajjanti sokaparidevadukkhadomanassupāyāsā.


pli: Idaṁ kho no, āvuso, ādīnavaṁ disvā rūpe chandarāgavinayakkhāyī satthā,


pli: khattiyapaṇḍitāpi brāhmaṇapaṇḍitāpi gahapatipaṇḍitāpi samaṇapaṇḍitāpi.


pli: ‘kiṁ panāyasmantānaṁ ānisaṁsaṁ disvā rūpe chandarāgavinayakkhāyī satthā,


pli: Evaṁ puṭṭhā tumhe, āvuso, evaṁ byākareyyātha:


pli: ‘rūpe kho, āvuso, vigatarāgassa vigatacchandassa vigatapemassa vigatapipāsassa vigatapariḷāhassa vigatataṇhassa tassa rūpassa vipariṇāmaññathābhāvā nuppajjanti sokaparidevadukkhadomanassupāyāsā.


pli: saṅkhāresu vigatarāgassa vigatacchandassa vigatapemassa vigatapipāsassa vigatapariḷāhassa vigatataṇhassa tesaṁ saṅkhārānaṁ vipariṇāmaññathābhāvā nuppajjanti sokaparidevadukkhadomanassupāyāsā.


pli: Viññāṇe vigatarāgassa vigatacchandassa vigatapemassa vigatapipāsassa vigatapariḷāhassa vigatataṇhassa tassa viññāṇassa vipariṇāmaññathābhāvā nuppajjanti sokaparidevadukkhadomanassupāyāsā.


pli: Idaṁ kho no, āvuso, ānisaṁsaṁ disvā rūpe chandarāgavinayakkhāyī satthā, vedanāya …


pli: saññāya …


pli: saṅkhāresu …


pli: Akusale cāvuso, dhamme upasampajja viharato diṭṭhe ceva dhamme sukho vihāro abhavissa avighāto anupāyāso apariḷāho, kāyassa ca bhedā paraṁ maraṇā sugati pāṭikaṅkhā, nayidaṁ bhagavā akusalānaṁ dhammānaṁ pahānaṁ vaṇṇeyya.


pli: Yasmā ca kho, āvuso, akusale dhamme upasampajja viharato diṭṭhe ceva dhamme dukkho vihāro savighāto saupāyāso sapariḷāho, kāyassa ca bhedā paraṁ maraṇā duggati pāṭikaṅkhā, tasmā bhagavā akusalānaṁ dhammānaṁ pahānaṁ vaṇṇeti.


pli: Kusale cāvuso, dhamme upasampajja viharato diṭṭhe ceva dhamme dukkho vihāro abhavissa savighāto saupāyāso sapariḷāho, kāyassa ca bhedā paraṁ maraṇā duggati pāṭikaṅkhā, nayidaṁ bhagavā kusalānaṁ dhammānaṁ upasampadaṁ vaṇṇeyya.


pli: Yasmā ca kho, āvuso, kusale dhamme upasampajja viharato diṭṭhe ceva dhamme sukho vihāro avighāto anupāyāso apariḷāho, kāyassa ca bhedā paraṁ maraṇā sugati pāṭikaṅkhā, tasmā bhagavā kusalānaṁ dhammānaṁ upasampadaṁ vaṇṇetī”ti.


pli: Idamavocāyasmā sāriputto.


pli: Attamanā te bhikkhū āyasmato sāriputtassa bhāsitaṁ abhinandunti.


pli: Dutiyaṁ.


title_pli: Saṁyutta Nikāya 22.20 2. Aniccavagga

pli: Saṁyutta Nikāya 22.20


pli: 2. Aniccavagga


pli: Sahetuanattasutta


pli: Sāvatthinidānaṁ.


pli: “Rūpaṁ, bhikkhave, anattā.


pli: Yopi hetu yopi paccayo rūpassa uppādāya, sopi anattā.


pli: Anattasambhūtaṁ, bhikkhave, rūpaṁ kuto attā bhavissati.


pli: Vedanā anattā …


pli: saññā anattā …


pli: saṅkhārā anattā …


pli: viññāṇaṁ anattā.


pli: Yopi hetu yopi paccayo viññāṇassa uppādāya, sopi anattā.


pli: Anattasambhūtaṁ, bhikkhave, viññāṇaṁ kuto attā bhavissati.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Navamaṁ.


title_pli: Saṁyutta Nikāya 22.21 2. Aniccavagga

pli: Saṁyutta Nikāya 22.21


pli: Ānandasutta


pli: Sāvatthiyaṁ … ārāme.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “‘nirodho nirodho’ti, bhante, vuccati.


pli: Katamesānaṁ kho, bhante, dhammānaṁ nirodho ‘nirodho’ti vuccatī”ti?


pli: “Rūpaṁ kho, ānanda, aniccaṁ saṅkhataṁ paṭiccasamuppannaṁ khayadhammaṁ vayadhammaṁ virāgadhammaṁ nirodhadhammaṁ.


pli: Tassa nirodho ‘nirodho’ti vuccati.


pli: Vedanā aniccā saṅkhatā paṭiccasamuppannā khayadhammā vayadhammā virāgadhammā nirodhadhammā.


pli: Tassā nirodho ‘nirodho’ti vuccati.


pli: Saññā …


pli: saṅkhārā aniccā saṅkhatā paṭiccasamuppannā khayadhammā vayadhammā virāgadhammā nirodhadhammā.


pli: Tesaṁ nirodho ‘nirodho’ti vuccati.


pli: Viññāṇaṁ aniccaṁ saṅkhataṁ paṭiccasamuppannaṁ khayadhammaṁ vayadhammaṁ virāgadhammaṁ nirodhadhammaṁ.


pli: Imesaṁ kho, ānanda, dhammānaṁ nirodho ‘nirodho’ti vuccatī”ti.


pli: Dasamaṁ.


pli: Aniccavaggo dutiyo.


pli: Tassuddānaṁ


pli: Aniccaṁ dukkhaṁ anattā,


pli: yadaniccāpare tayo;


pli: Hetunāpi tayo vuttā,


pli: ānandena ca te dasāti.


title_pli: Saṁyutta Nikāya 22.22 3. Bhāravagga

pli: Saṁyutta Nikāya 22.22


pli: 3. Bhāravagga


pli: Bhārasutta


pli: Sāvatthiyaṁ … tatra kho …


pli: “bhārañca vo, bhikkhave, desessāmi bhārahārañca bhārādānañca bhāranikkhepanañca.


pli: Taṁ suṇātha.


pli: Katamo ca, bhikkhave, bhāro?


pli: Pañcupādānakkhandhā tissa vacanīyaṁ.


pli: Katame pañca?


pli: Rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho;


pli: ayaṁ vuccati, bhikkhave, bhāro.


pli: Katamo ca, bhikkhave, bhārahāro?


pli: Puggalo tissa vacanīyaṁ.


pli: Yvāyaṁ āyasmā evaṁnāmo evaṅgotto;


pli: ayaṁ vuccati, bhikkhave, bhārahāro.


pli: Katamañca, bhikkhave, bhārādānaṁ?


pli: Yāyaṁ taṇhā ponobhavikā nandīrāgasahagatā tatratatrābhinandinī, seyyathidaṁ—


pli: kāmataṇhā, bhavataṇhā, vibhavataṇhā.


pli: Idaṁ vuccati, bhikkhave, bhārādānaṁ.


pli: Katamañca, bhikkhave, bhāranikkhepanaṁ?


pli: Yo tassāyeva taṇhāya asesavirāganirodho cāgo paṭinissaggo mutti anālayo.


pli: Idaṁ vuccati, bhikkhave, bhāranikkhepanan”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Bhārā have pañcakkhandhā,


pli: bhārahāro ca puggalo;


pli: Bhārādānaṁ dukhaṁ loke,


pli: bhāranikkhepanaṁ sukhaṁ.


pli: Nikkhipitvā garuṁ bhāraṁ,


pli: aññaṁ bhāraṁ anādiya;


pli: Samūlaṁ taṇhamabbuyha,


pli: nicchāto parinibbuto”ti.


pli: Paṭhamaṁ.


title_pli: Saṁyutta Nikāya 22.23 3. Bhāravagga

pli: Saṁyutta Nikāya 22.23


pli: 3. Bhāravagga


pli: Pariññasutta


pli: Sāvatthinidānaṁ.


pli: “Pariññeyye ca, bhikkhave, dhamme desessāmi pariññañca.


pli: Taṁ suṇātha.


pli: Katame ca, bhikkhave, pariññeyyā dhammā?


pli: Rūpaṁ, bhikkhave, pariññeyyo dhammo, vedanā pariññeyyo dhammo, saññā pariññeyyo dhammo, saṅkhārā pariññeyyo dhammo, viññāṇaṁ pariññeyyo dhammo.


pli: Ime vuccanti, bhikkhave, pariññeyyā dhammā.


pli: Katamā ca, bhikkhave, pariññā?


pli: Yo, bhikkhave, rāgakkhayo dosakkhayo mohakkhayo.


pli: Ayaṁ vuccati, bhikkhave, pariññā”ti.


pli: Dutiyaṁ.


title_pli: Saṁyutta Nikāya 22.24 3. Bhāravagga

pli: Saṁyutta Nikāya 22.24


pli: Abhijānasutta


pli: “Rūpaṁ, bhikkhave, anabhijānaṁ aparijānaṁ avirājayaṁ appajahaṁ abhabbo dukkhakkhayāya;


pli: vedanaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya;


pli: saññaṁ anabhijānaṁ …


pli: saṅkhāre anabhijānaṁ aparijānaṁ avirājayaṁ appajahaṁ abhabbo dukkhakkhayāya;


pli: viññāṇaṁ anabhijānaṁ aparijānaṁ avirājayaṁ appajahaṁ abhabbo dukkhakkhayāya.


pli: Rūpañca kho, bhikkhave, abhijānaṁ parijānaṁ virājayaṁ pajahaṁ bhabbo dukkhakkhayāya;


pli: vedanaṁ abhijānaṁ …


pli: saññaṁ …


pli: saṅkhāre …


pli: viññāṇaṁ abhijānaṁ parijānaṁ virājayaṁ pajahaṁ bhabbo dukkhakkhayāyā”ti.


pli: Tatiyaṁ.


title_pli: Saṁyutta Nikāya 22.25 3. Bhāravagga

pli: Saṁyutta Nikāya 22.25


pli: 3. Bhāravagga


pli: Chandarāgasutta


pli: Sāvatthinidānaṁ.


pli: “Yo, bhikkhave, rūpasmiṁ chandarāgo taṁ pajahatha.


pli: Evaṁ taṁ rūpaṁ pahīnaṁ bhavissati ucchinnamūlaṁ tālāvatthukataṁ anabhāvaṅkataṁ āyatiṁ anuppādadhammaṁ.


pli: Yo vedanāya chandarāgo taṁ pajahatha.


pli: Evaṁ sā vedanā pahīnā bhavissati ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Yo saññāya chandarāgo taṁ pajahatha.


pli: Evaṁ sā saññā pahīnā bhavissati ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Yo saṅkhāresu chandarāgo taṁ pajahatha.


pli: Evaṁ te saṅkhārā pahīnā bhavissanti ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Yo viññāṇasmiṁ chandarāgo taṁ pajahatha.


pli: Evaṁ taṁ viññāṇaṁ pahīnaṁ bhavissati ucchinnamūlaṁ tālāvatthukataṁ anabhāvaṅkataṁ āyatiṁ anuppādadhamman”ti.


pli: Catutthaṁ.


title_pli: Saṁyutta Nikāya 22.26 3. Bhāravagga

pli: Saṁyutta Nikāya 22.26


pli: Assādasutta


pli: “Pubbeva me, bhikkhave, sambodhā anabhisambuddhassa bodhisattasseva sato etadahosi:


pli: ‘ko nu kho rūpassa assādo, ko ādīnavo, kiṁ nissaraṇaṁ?


pli: Ko vedanāya assādo, ko ādīnavo, kiṁ nissaraṇaṁ?


pli: Ko saññāya assādo, ko ādīnavo, kiṁ nissaraṇaṁ?


pli: Ko saṅkhārānaṁ assādo, ko ādīnavo, kiṁ nissaraṇaṁ?


pli: Ko viññāṇassa assādo, ko ādīnavo, kiṁ nissaraṇan’ti?


pli: Tassa mayhaṁ, bhikkhave, etadahosi:


pli: ‘yaṁ kho rūpaṁ paṭicca uppajjati sukhaṁ somanassaṁ, ayaṁ rūpassa assādo.


pli: Yaṁ rūpaṁ aniccaṁ dukkhaṁ vipariṇāmadhammaṁ, ayaṁ rūpassa ādīnavo.


pli: Yo rūpasmiṁ chandarāgavinayo chandarāgappahānaṁ, idaṁ rūpassa nissaraṇaṁ.


pli: Yaṁ vedanaṁ paṭicca uppajjati sukhaṁ somanassaṁ, ayaṁ vedanāya assādo.


pli: Yaṁ vedanā aniccā dukkhā vipariṇāmadhammā, ayaṁ vedanāya ādīnavo.


pli: Yo vedanāya chandarāgavinayo chandarāgappahānaṁ, idaṁ vedanāya nissaraṇaṁ.


pli: Yaṁ saññaṁ paṭicca uppajjati …pe…


pli: yaṁ saṅkhāre paṭicca uppajjati sukhaṁ somanassaṁ, ayaṁ saṅkhārānaṁ assādo.


pli: Yaṁ saṅkhārā aniccā dukkhā vipariṇāmadhammā, ayaṁ saṅkhārānaṁ ādīnavo.


pli: Yo saṅkhāresu chandarāgavinayo chandarāgappahānaṁ, idaṁ saṅkhārānaṁ nissaraṇaṁ.


pli: Yaṁ viññāṇaṁ paṭicca uppajjati sukhaṁ somanassaṁ, ayaṁ viññāṇassa assādo.


pli: Yaṁ viññāṇaṁ aniccaṁ dukkhaṁ vipariṇāmadhammaṁ, ayaṁ viññāṇassa ādīnavo.


pli: Yo viññāṇasmiṁ chandarāgavinayo chandarāgappahānaṁ, idaṁ viññāṇassa nissaraṇaṁ’.


pli: Yāvakīvañcāhaṁ, bhikkhave, imesaṁ pañcannaṁ upādānakkhandhānaṁ evaṁ assādañca assādato ādīnavañca ādīnavato nissaraṇañca nissaraṇato yathābhūtaṁ nābbhaññāsiṁ, neva tāvāhaṁ, bhikkhave, ‘sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddho’ti paccaññāsiṁ.


pli: Yato ca khvāhaṁ, bhikkhave, imesaṁ pañcannaṁ upādānakkhandhānaṁ evaṁ assādañca assādato ādīnavañca ādīnavato nissaraṇañca nissaraṇato yathābhūtaṁ abbhaññāsiṁ;


pli: athāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddhoti paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti; ayamantimā jāti; natthi dāni punabbhavo’”ti.


pli: Pañcamaṁ.


title_pli: Saṁyutta Nikāya 22.27 3. Bhāravagga

pli: Saṁyutta Nikāya 22.27


pli: 3. Bhāravagga


pli: Dutiyaassādasutta


pli: Sāvatthinidānaṁ.


pli: “Rūpassāhaṁ, bhikkhave, assādapariyesanaṁ acariṁ.


pli: Yo rūpassa assādo tadajjhagamaṁ.


pli: Yāvatā rūpassa assādo paññāya me so sudiṭṭho.


pli: Rūpassāhaṁ, bhikkhave, ādīnavapariyesanaṁ acariṁ.


pli: Yo rūpassa ādīnavo tadajjhagamaṁ.


pli: Yāvatā rūpassa ādīnavo paññāya me so sudiṭṭho.


pli: Rūpassāhaṁ, bhikkhave, nissaraṇapariyesanaṁ acariṁ.


pli: Yaṁ rūpassa nissaraṇaṁ tadajjhagamaṁ.


pli: Yāvatā rūpassa nissaraṇaṁ paññāya me taṁ sudiṭṭhaṁ.


pli: Vedanāyāhaṁ, bhikkhave …


pli: saññāyāhaṁ, bhikkhave …


pli: saṅkhārānāhaṁ, bhikkhave …


pli: viññāṇassāhaṁ, bhikkhave, assādapariyesanaṁ acariṁ.


pli: Yo viññāṇassa assādo tadajjhagamaṁ.


pli: Yāvatā viññāṇassa assādo paññāya me so sudiṭṭho.


pli: Viññāṇassāhaṁ, bhikkhave, ādīnavapariyesanaṁ acariṁ.


pli: Yo viññāṇassa ādīnavo tadajjhagamaṁ.


pli: Yāvatā viññāṇassa ādīnavo paññāya me so sudiṭṭho.


pli: Viññāṇassāhaṁ, bhikkhave, nissaraṇapariyesanaṁ acariṁ.


pli: Yaṁ viññāṇassa nissaraṇaṁ tadajjhagamaṁ.


pli: Yāvatā viññāṇassa nissaraṇaṁ paññāya me taṁ sudiṭṭhaṁ.


pli: Yāvakīvañcāhaṁ, bhikkhave, imesaṁ pañcannaṁ upādānakkhandhānaṁ assādañca assādato ādīnavañca ādīnavato nissaraṇañca nissaraṇato yathābhūtaṁ nābbhaññāsiṁ …pe…


pli: abbhaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti; ayamantimā jāti; natthi dāni punabbhavo’”ti.


pli: Chaṭṭhaṁ.


title_pli: Saṁyutta Nikāya 22.28 3. Bhāravagga

pli: Saṁyutta Nikāya 22.28


pli: 3. Bhāravagga


pli: Tatiyaassādasutta


pli: Sāvatthinidānaṁ.


pli: “No cedaṁ, bhikkhave, rūpassa assādo abhavissa nayidaṁ sattā rūpasmiṁ sārajjeyyuṁ.


pli: Yasmā ca kho, bhikkhave, atthi rūpassa assādo, tasmā sattā rūpasmiṁ sārajjanti.


pli: No cedaṁ, bhikkhave, rūpassa ādīnavo abhavissa nayidaṁ sattā rūpasmiṁ nibbindeyyuṁ.


pli: Yasmā ca kho, bhikkhave, atthi rūpassa ādīnavo, tasmā sattā rūpasmiṁ nibbindanti.


pli: No cedaṁ, bhikkhave, rūpassa nissaraṇaṁ abhavissa nayidaṁ sattā rūpasmā nissareyyuṁ.


pli: Yasmā ca kho, bhikkhave, atthi rūpassa nissaraṇaṁ, tasmā sattā rūpasmā nissaranti.


pli: No cedaṁ, bhikkhave, vedanāya …pe…


pli: no cedaṁ, bhikkhave, saññāya …


pli: no cedaṁ, bhikkhave, saṅkhārānaṁ nissaraṇaṁ abhavissa, nayidaṁ sattā saṅkhārehi nissareyyuṁ.


pli: Yasmā ca kho, bhikkhave, atthi saṅkhārānaṁ nissaraṇaṁ, tasmā sattā saṅkhārehi nissaranti.


pli: No cedaṁ, bhikkhave, viññāṇassa assādo abhavissa, nayidaṁ sattā viññāṇasmiṁ sārajjeyyuṁ.


pli: Yasmā ca kho, bhikkhave, atthi viññāṇassa assādo, tasmā sattā viññāṇasmiṁ sārajjanti.


pli: No cedaṁ, bhikkhave, viññāṇassa ādīnavo abhavissa, nayidaṁ sattā viññāṇasmiṁ nibbindeyyuṁ.


pli: Yasmā ca kho, bhikkhave, atthi viññāṇassa ādīnavo, tasmā sattā viññāṇasmiṁ nibbindanti.


pli: No cedaṁ, bhikkhave, viññāṇassa nissaraṇaṁ abhavissa, nayidaṁ sattā viññāṇasmā nissareyyuṁ.


pli: Yasmā ca kho, bhikkhave, atthi viññāṇassa nissaraṇaṁ, tasmā sattā viññāṇasmā nissaranti.


pli: Yāvakīvañca, bhikkhave, sattā imesaṁ pañcannaṁ upādānakkhandhānaṁ assādañca assādato ādīnavañca ādīnavato nissaraṇañca nissaraṇato yathābhūtaṁ nābbhaññaṁsu;


pli: neva tāva, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaṁyuttā vippamuttā vimariyādīkatena cetasā vihariṁsu.


pli: Yato ca kho, bhikkhave, sattā imesaṁ pañcannaṁ upādānakkhandhānaṁ assādañca assādato ādīnavañca ādīnavato nissaraṇañca nissaraṇato yathābhūtaṁ abbhaññaṁsu;


pli: atha, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaṁyuttā vippamuttā vimariyādīkatena cetasā viharanti”.


pli: Sattamaṁ.


title_pli: Saṁyutta Nikāya 22.29 3. Bhāravagga

pli: Saṁyutta Nikāya 22.29


pli: 3. Bhāravagga


pli: Abhinandanasutta


pli: Sāvatthinidānaṁ.


pli: “Yo, bhikkhave, rūpaṁ abhinandati, dukkhaṁ so abhinandati.


pli: Yo dukkhaṁ abhinandati, ‘aparimutto so dukkhasmā’ti vadāmi.


pli: Yo vedanaṁ abhinandati …


pli: yo saññaṁ abhinandati …


pli: yo saṅkhāre abhinandati …


pli: yo viññāṇaṁ abhinandati, dukkhaṁ so abhinandati.


pli: Yo ca kho, bhikkhave, rūpaṁ nābhinandati, dukkhaṁ so nābhinandati.


pli: Yo dukkhaṁ nābhinandati, ‘parimutto so dukkhasmā’ti vadāmi.


pli: Yo vedanaṁ nābhinandati …


pli: yo saññaṁ nābhinandati …


pli: yo saṅkhāre nābhinandati …


pli: yo viññāṇaṁ nābhinandati, dukkhaṁ so nābhinandati.


pli: Yo dukkhaṁ nābhinandati, ‘parimutto so dukkhasmā’ti vadāmī”ti.


pli: Aṭṭhamaṁ.


title_pli: Saṁyutta Nikāya 22.3 1. Nakulapituvagga

pli: Saṁyutta Nikāya 22.3


pli: 1. Nakulapituvagga


pli: Hāliddikānisutta


pli: Evaṁ me sutaṁ—


pli: ekaṁ samayaṁ āyasmā mahākaccāno avantīsu viharati kuraraghare papāte pabbate.


pli: Atha kho hāliddikāni gahapati yenāyasmā mahākaccāno tenupasaṅkami; upasaṅkamitvā āyasmantaṁ mahākaccānaṁ abhivādetvā ekamantaṁ nisīdi. Ekamantaṁ nisinno kho hāliddikāni gahapati āyasmantaṁ mahākaccānaṁ etadavoca:


pli: “vuttamidaṁ, bhante, bhagavatā aṭṭhakavaggiye māgaṇḍiyapañhe:


pli: ‘Okaṁ pahāya aniketasārī,


pli: Gāme akubbaṁ muni santhavāni;


pli: Kāmehi ritto apurakkharāno,


pli: Kathaṁ na viggayha janena kayirā’ti.


pli: Imassa nu kho, bhante, bhagavatā saṅkhittena bhāsitassa kathaṁ vitthārena attho daṭṭhabbo”ti?


pli: “Rūpadhātu kho, gahapati, viññāṇassa oko.


pli: Rūpadhāturāgavinibandhañca pana viññāṇaṁ ‘okasārī’ti vuccati.


pli: Vedanādhātu kho, gahapati, viññāṇassa oko.


pli: Vedanādhāturāgavinibandhañca pana viññāṇaṁ ‘okasārī’ti vuccati.


pli: Saññādhātu kho, gahapati, viññāṇassa oko.


pli: Saññādhāturāgavinibandhañca pana viññāṇaṁ ‘okasārī’ti vuccati.


pli: Saṅkhāradhātu kho, gahapati, viññāṇassa oko.


pli: Saṅkhāradhāturāgavinibandhañca pana viññāṇaṁ ‘okasārī’ti vuccati.


pli: Evaṁ kho, gahapati, okasārī hoti.


pli: Kathañca, gahapati, anokasārī hoti?


pli: Rūpadhātuyā kho, gahapati, yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Tasmā tathāgato ‘anokasārī’ti vuccati.


pli: Vedanādhātuyā kho, gahapati …


pli: saññādhātuyā kho, gahapati …


pli: saṅkhāradhātuyā kho, gahapati …


pli: viññāṇadhātuyā kho, gahapati, yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Evaṁ kho, gahapati, anokasārī hoti.


pli: Kathañca, gahapati, niketasārī hoti?


pli: Rūpanimittaniketavisāravinibandhā kho, gahapati, ‘niketasārī’ti vuccati.


pli: Saddanimitta …pe…


pli: gandhanimitta …


pli: rasanimitta …


pli: phoṭṭhabbanimitta …


pli: dhammanimittaniketavisāravinibandhā kho, gahapati, ‘niketasārī’ti vuccati.


pli: Evaṁ kho, gahapati, niketasārī hoti.


pli: Kathañca, gahapati, aniketasārī hoti?


pli: Rūpanimittaniketavisāravinibandhā kho, gahapati, tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Tasmā tathāgato ‘aniketasārī’ti vuccati.


pli: Saddanimitta …


pli: dhammanimittaniketavisāravinibandhā kho, gahapati, tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Evaṁ kho, gahapati, aniketasārī hoti.


pli: Kathañca, gahapati, gāme santhavajāto hoti?


pli: Idha, gahapati, ekacco gihīhi saṁsaṭṭho viharati sahanandī sahasokī, sukhitesu sukhito, dukkhitesu dukkhito, uppannesu kiccakaraṇīyesu attanā tesu yogaṁ āpajjati.


pli: Evaṁ kho, gahapati, gāme santhavajāto hoti.


pli: Kathañca, gahapati, gāme na santhavajāto hoti?


pli: Idha, gahapati, bhikkhu gihīhi asaṁsaṭṭho viharati na sahanandī na sahasokī na sukhitesu sukhito na dukkhitesu dukkhito, uppannesu kiccakaraṇīyesu na attanā tesu yogaṁ āpajjati.


pli: Evaṁ kho, gahapati, gāme na santhavajāto hoti.


pli: Kathañca, gahapati, kāmehi aritto hoti?


pli: Idha, gahapati, ekacco kāmesu avigatarāgo hoti avigatacchando avigatapemo avigatapipāso avigatapariḷāho avigatataṇho.


pli: Evaṁ kho, gahapati, kāmehi aritto hoti.


pli: Kathañca, gahapati, kāmehi ritto hoti?


pli: Idha, gahapati, ekacco kāmesu vigatarāgo hoti vigatacchando vigatapemo vigatapipāso vigatapariḷāho vigatataṇho.


pli: Evaṁ kho, gahapati, kāmehi ritto hoti.


pli: Kathañca, gahapati, purakkharāno hoti?


pli: Idha, gahapati, ekaccassa evaṁ hoti:


pli: ‘evaṁrūpo siyaṁ anāgatamaddhānaṁ, evaṁvedano siyaṁ anāgatamaddhānaṁ, evaṁsañño siyaṁ anāgatamaddhānaṁ, evaṁsaṅkhāro siyaṁ anāgatamaddhānaṁ, evaṁviññāṇo siyaṁ anāgatamaddhānan’ti.


pli: Evaṁ kho, gahapati, purakkharāno hoti.


pli: Kathañca, gahapati, apurakkharāno hoti?


pli: Idha, gahapati, ekaccassa na evaṁ hoti:


pli: Evaṁ kho, gahapati, apurakkharāno hoti.


pli: Kathañca, gahapati, kathaṁ viggayha janena kattā hoti?


pli: Idha, gahapati, ekacco evarūpiṁ kathaṁ kattā hoti:


pli: ‘na tvaṁ imaṁ dhammavinayaṁ ājānāsi; ahaṁ imaṁ dhammavinayaṁ ājānāmi. Kiṁ tvaṁ imaṁ dhammavinayaṁ ājānissasi? Micchāpaṭipanno tvamasi; ahamasmi sammāpaṭipanno. Pure vacanīyaṁ pacchā avaca; pacchā vacanīyaṁ pure avaca. Sahitaṁ me, asahitaṁ te. Adhiciṇṇaṁ te viparāvattaṁ. Āropito te vādo; cara vādappamokkhāya. Niggahitosi; nibbeṭhehi vā sace pahosī’ti.


pli: Evaṁ kho, gahapati, kathaṁ viggayha janena kattā hoti.


pli: Kathañca, gahapati, kathaṁ na viggayha janena kattā hoti?


pli: Idha, gahapati, bhikkhu na evarūpiṁ kathaṁ kattā hoti:


pli: ‘na tvaṁ imaṁ dhammavinayaṁ ājānāsi …pe… nibbeṭhehi vā sace pahosī’ti.


pli: Evaṁ kho, gahapati, kathaṁ na viggayha janena kattā hoti.


pli: Iti kho, gahapati, yaṁ taṁ vuttaṁ bhagavatā aṭṭhakavaggiye māgaṇḍiyapañhe:


pli: ‘Okaṁ pahāya aniketasārī,


pli: Gāme akubbaṁ munisanthavāni;


pli: Kāmehi ritto apurakkharāno,


pli: Kathaṁ na viggayha janena kayirā’ti.


pli: Imassa kho, gahapati, bhagavatā saṅkhittena bhāsitassa evaṁ vitthārena attho daṭṭhabbo”ti.


pli: Tatiyaṁ.


title_pli: Saṁyutta Nikāya 22.30 3. Bhāravagga

pli: Saṁyutta Nikāya 22.30


pli: 3. Bhāravagga


pli: Uppādasutta


pli: Sāvatthinidānaṁ.


pli: “Yo, bhikkhave, rūpassa uppādo ṭhiti abhinibbatti pātubhāvo, dukkhasseso uppādo rogānaṁ ṭhiti jarāmaraṇassa pātubhāvo.


pli: Yo vedanāya …pe…


pli: yo saññāya …pe…


pli: yo saṅkhārānaṁ …pe…


pli: yo viññāṇassa uppādo ṭhiti abhinibbatti pātubhāvo, dukkhasseso uppādo rogānaṁ ṭhiti jarāmaraṇassa pātubhāvo.


pli: Yo ca kho, bhikkhave, rūpassa nirodho vūpasamo atthaṅgamo, dukkhasseso nirodho rogānaṁ vūpasamo jarāmaraṇassa atthaṅgamo.


pli: yo saññāya …


pli: yo saṅkhārānaṁ …


pli: yo viññāṇassa nirodho vūpasamo atthaṅgamo, dukkhasseso nirodho rogānaṁ vūpasamo jarāmaraṇassa atthaṅgamo”ti.


pli: Navamaṁ.


title_pli: Saṁyutta Nikāya 22.31 3. Bhāravagga

pli: Saṁyutta Nikāya 22.31


pli: Aghamūlasutta


pli: “Aghañca, bhikkhave, desessāmi aghamūlañca.


pli: Taṁ suṇātha.


pli: Katamañca, bhikkhave, aghaṁ?


pli: Rūpaṁ, bhikkhave, aghaṁ, vedanā aghaṁ, saññā aghaṁ, saṅkhārā aghaṁ, viññāṇaṁ aghaṁ.


pli: Idaṁ vuccati, bhikkhave, aghaṁ.


pli: Katamañca, bhikkhave, aghamūlaṁ?


pli: Yāyaṁ taṇhā ponobhavikā nandīrāgasahagatā tatratatrābhinandinī;


pli: Idaṁ vuccati, bhikkhave, aghamūlan”ti.


pli: Dasamaṁ.


title_pli: Saṁyutta Nikāya 22.32 3. Bhāravagga

pli: Saṁyutta Nikāya 22.32


pli: 3. Bhāravagga


pli: Pabhaṅgusutta


pli: Sāvatthinidānaṁ.


pli: “Pabhaṅguñca, bhikkhave, desessāmi appabhaṅguñca.


pli: Kiñca, bhikkhave, pabhaṅgu, kiṁ appabhaṅgu?


pli: Rūpaṁ, bhikkhave, pabhaṅgu.


pli: Yo tassa nirodho vūpasamo atthaṅgamo, idaṁ appabhaṅgu.


pli: Vedanā pabhaṅgu.


pli: Yo tassā nirodho vūpasamo atthaṅgamo, idaṁ appabhaṅgu.


pli: Saññā pabhaṅgu …


pli: saṅkhārā pabhaṅgu.


pli: Yo tesaṁ nirodho vūpasamo atthaṅgamo, idaṁ appabhaṅgu.


pli: Viññāṇaṁ pabhaṅgu.


pli: Yo tassa nirodho vūpasamo atthaṅgamo, idaṁ appabhaṅgū”ti.


pli: Ekādasamaṁ.


pli: Bhāravaggo tatiyo.


pli: Tassuddānaṁ


pli: Bhāraṁ pariññaṁ abhijānaṁ,


pli: chandarāgaṁ catutthakaṁ;


pli: Assādā ca tayo vuttā,


pli: abhinandanamaṭṭhamaṁ;


pli: Uppādaṁ aghamūlañca,


pli: ekādasamo pabhaṅgūti.


title_pli: Saṁyutta Nikāya 22.33 4. Natumhākavagga

pli: Saṁyutta Nikāya 22.33


pli: 4. Natumhākavagga


pli: Natumhākasutta


pli: Sāvatthinidānaṁ.


pli: “Yaṁ, bhikkhave, na tumhākaṁ, taṁ pajahatha.


pli: Taṁ vo pahīnaṁ hitāya sukhāya bhavissati.


pli: Kiñca, bhikkhave, na tumhākaṁ?


pli: Rūpaṁ, bhikkhave, na tumhākaṁ, taṁ pajahatha.


pli: Vedanā na tumhākaṁ, taṁ pajahatha.


pli: Sā vo pahīnā hitāya sukhāya bhavissati.


pli: Saññā na tumhākaṁ …


pli: saṅkhārā na tumhākaṁ, te pajahatha.


pli: Te vo pahīnā hitāya sukhāya bhavissanti.


pli: Viññāṇaṁ na tumhākaṁ, taṁ pajahatha.


pli: Seyyathāpi, bhikkhave, yaṁ imasmiṁ jetavane tiṇakaṭṭhasākhāpalāsaṁ taṁ jano hareyya vā ḍaheyya vā yathāpaccayaṁ vā kareyya.


pli: Api nu tumhākaṁ evamassa:


pli: ‘amhe jano harati vā ḍahati vā yathāpaccayaṁ vā karotī’”ti?


pli: “No hetaṁ, bhante”.


pli: “Taṁ kissa hetu”?


pli: “Na hi no etaṁ, bhante, attā vā attaniyaṁ vā”ti.


pli: “Evameva kho, bhikkhave, rūpaṁ na tumhākaṁ, taṁ pajahatha.


pli: saṅkhārā na tumhākaṁ …


pli: viññāṇaṁ na tumhākaṁ, taṁ pajahatha.


pli: Taṁ vo pahīnaṁ hitāya sukhāya bhavissatī”ti.


pli: Paṭhamaṁ.


title_pli: Saṁyutta Nikāya 22.34 4. Natumhākavagga

pli: Saṁyutta Nikāya 22.34


pli: 4. Natumhākavagga


pli: Dutiyanatumhākasutta


pli: Sāvatthinidānaṁ.


pli: “Yaṁ, bhikkhave, na tumhākaṁ, taṁ pajahatha.


pli: Taṁ vo pahīnaṁ hitāya sukhāya bhavissati.


pli: Kiñca, bhikkhave, na tumhākaṁ?


pli: Rūpaṁ, bhikkhave, na tumhākaṁ, taṁ pajahatha.


pli: Vedanā na tumhākaṁ …


pli: saññā na tumhākaṁ …


pli: Yaṁ, bhikkhave, na tumhākaṁ taṁ pajahatha.


pli: Dutiyaṁ.


title_pli: Saṁyutta Nikāya 22.35 4. Natumhākavagga

pli: Saṁyutta Nikāya 22.35


pli: Aññatarabhikkhusutta


pli: Atha kho aññataro bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu;


pli: yamahaṁ bhagavato dhammaṁ sutvā eko vūpakaṭṭho, appamatto ātāpī pahitatto vihareyyan”ti.


pli: “Yaṁ kho, bhikkhu, anuseti, tena saṅkhaṁ gacchati;


pli: yaṁ nānuseti, na tena saṅkhaṁ gacchatī”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpañce, bhante, anuseti tena saṅkhaṁ gacchati.


pli: Vedanañce anuseti tena saṅkhaṁ gacchati.


pli: Saññañce anuseti tena saṅkhaṁ gacchati.


pli: Saṅkhāre ce anuseti tena saṅkhaṁ gacchati.


pli: Viññāṇañce anuseti tena saṅkhaṁ gacchati.


pli: Rūpañce, bhante, nānuseti na tena saṅkhaṁ gacchati.


pli: Vedanañce …


pli: saññañce …


pli: saṅkhāre ce …


pli: viññāṇañce nānuseti na tena saṅkhaṁ gacchati.


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpañce, bhikkhu, anuseti tena saṅkhaṁ gacchati.


pli: viññāṇañce anuseti tena saṅkhaṁ gacchati.


pli: Rūpañce, bhikkhu, nānuseti na tena saṅkhaṁ gacchati.


pli: Imassa kho, bhikkhu, mayā saṅkhittena, bhāsitassa evaṁ vitthārena attho daṭṭhabbo”ti.


pli: Atha kho so bhikkhu bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho so bhikkhu eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca pana so bhikkhu arahataṁ ahosīti.


pli: Tatiyaṁ.


title_pli: Saṁyutta Nikāya 22.36 4. Natumhākavagga

pli: Saṁyutta Nikāya 22.36


pli: 4. Natumhākavagga


pli: Dutiyaaññatarabhikkhusutta


pli: Sāvatthinidānaṁ.


pli: Atha kho aññataro bhikkhu yena bhagavā …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Yaṁ kho, bhikkhu, anuseti taṁ anumīyati;


pli: yaṁ anumīyati tena saṅkhaṁ gacchati.


pli: Yaṁ nānuseti na taṁ anumīyati;


pli: yaṁ nānumīyati na tena saṅkhaṁ gacchatī”ti.


pli: “Aññātaṁ, bhagavā, aññātaṁ, sugatā”ti.


pli: “Yathā kathaṁ pana tvaṁ, bhikkhu, mayā saṅkhittena bhāsitassa vitthārena atthaṁ ājānāsī”ti?


pli: “Rūpañce, bhante, anuseti taṁ anumīyati;


pli: Vedanañce anuseti …


pli: saññañce anuseti …


pli: saṅkhāre ce anuseti …


pli: viññāṇañce anuseti taṁ anumīyati;


pli: Rūpañce, bhante, nānuseti na taṁ anumīyati;


pli: yaṁ nānumīyati na tena saṅkhaṁ gacchati.


pli: Vedanañce nānuseti …


pli: saññañce nānuseti …


pli: saṅkhāre ce nānuseti …


pli: viññāṇañce nānuseti na taṁ anumīyati;


pli: Imassa khvāhaṁ, bhante, bhagavatā saṅkhittena bhāsitassa evaṁ vitthārena atthaṁ ājānāmī”ti.


pli: “Sādhu sādhu, bhikkhu.


pli: Sādhu kho tvaṁ, bhikkhu, mayā saṅkhittena bhāsitassa vitthārena atthaṁ ājānāsi.


pli: Rūpañce, bhikkhu, anuseti taṁ anumīyati;


pli: yaṁ anumīyati tena saṅkhaṁ gacchati.


pli: Vedanañce, bhikkhu …


pli: saññañce, bhikkhu …


pli: saṅkhāre ce, bhikkhu …


pli: viññāṇañce, bhikkhu, anuseti taṁ anumīyati;


pli: Rūpañce, bhikkhu, nānuseti na taṁ anumīyati;


pli: Imassa kho, bhikkhu, mayā saṅkhittena bhāsitassa evaṁ vitthārena attho daṭṭhabbo”ti …pe…


pli: aññataro ca pana so bhikkhu arahataṁ ahosīti.


pli: Catutthaṁ.


title_pli: Saṁyutta Nikāya 22.37 4. Natumhākavagga

pli: Saṁyutta Nikāya 22.37


pli: 4. Natumhākavagga


pli: Ānandasutta


pli: Sāvatthinidānaṁ.


pli: Atha kho āyasmā ānando …pe…


pli: ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “Sace taṁ, ānanda, evaṁ puccheyyuṁ:


pli: ‘katamesaṁ, āvuso ānanda, dhammānaṁ uppādo paññāyati, vayo paññāyati, ṭhitassa aññathattaṁ paññāyatī’ti?


pli: Evaṁ puṭṭho tvaṁ, ānanda, kinti byākareyyāsī”ti?


pli: “Sace maṁ, bhante, evaṁ puccheyyuṁ:


pli: Evaṁ puṭṭhohaṁ, bhante, evaṁ byākareyyaṁ:


pli: ‘rūpassa kho, āvuso, uppādo paññāyati, vayo paññāyati, ṭhitassa aññathattaṁ paññāyati.


pli: Vedanāya …


pli: saññāya …


pli: saṅkhārānaṁ …


pli: viññāṇassa uppādo paññāyati, vayo paññāyati, ṭhitassa aññathattaṁ paññāyati.


pli: Imesaṁ kho, āvuso, dhammānaṁ uppādo paññāyati, vayo paññāyati, ṭhitassa aññathattaṁ paññāyatī’ti.


pli: Evaṁ puṭṭhohaṁ, bhante, evaṁ byākareyyan”ti.


pli: “Sādhu sādhu, ānanda.


pli: Rūpassa kho, ānanda, uppādo paññāyati, vayo paññāyati, ṭhitassa aññathattaṁ paññāyati.


pli: Imesaṁ kho, ānanda, dhammānaṁ uppādo paññāyati, vayo paññāyati, ṭhitassa aññathattaṁ paññāyatīti.


pli: Evaṁ puṭṭho tvaṁ, ānanda, evaṁ byākareyyāsī”ti.


pli: Pañcamaṁ.


title_pli: Saṁyutta Nikāya 22.38 4. Natumhākavagga

pli: Saṁyutta Nikāya 22.38


pli: 4. Natumhākavagga


pli: Dutiyaānandasutta


pli: Sāvatthinidānaṁ.


pli: Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “Sace taṁ, ānanda, evaṁ puccheyyuṁ:


pli: ‘katamesaṁ, āvuso ānanda, dhammānaṁ uppādo paññāyittha, vayo paññāyittha, ṭhitassa aññathattaṁ paññāyittha?


pli: Katamesaṁ dhammānaṁ uppādo paññāyissati, vayo paññāyissati, ṭhitassa aññathattaṁ paññāyissati?


pli: Katamesaṁ dhammānaṁ uppādo paññāyati, vayo paññāyati, ṭhitassa aññathattaṁ paññāyatī’ti?


pli: Evaṁ puṭṭho tvaṁ, ānanda, kinti byākareyyāsī”ti?


pli: “Sace maṁ, bhante, evaṁ puccheyyuṁ:


pli: Evaṁ puṭṭhohaṁ, bhante, evaṁ byākareyyaṁ:


pli: ‘yaṁ kho, āvuso, rūpaṁ atītaṁ niruddhaṁ vipariṇataṁ;


pli: tassa uppādo paññāyittha, vayo paññāyittha, ṭhitassa aññathattaṁ paññāyittha.


pli: Yā vedanā atītā niruddhā vipariṇatā;


pli: tassā uppādo paññāyittha, vayo paññāyittha, ṭhitāya aññathattaṁ paññāyittha.


pli: Yā saññā …


pli: ye saṅkhārā atītā niruddhā vipariṇatā;


pli: tesaṁ uppādo paññāyittha, vayo paññāyittha, ṭhitassa aññathattaṁ paññāyittha.


pli: Yaṁ viññāṇaṁ atītaṁ niruddhaṁ vipariṇataṁ;


pli: Imesaṁ kho, āvuso, dhammānaṁ uppādo paññāyittha, vayo paññāyittha, ṭhitassa aññathattaṁ paññāyittha.


pli: Yaṁ kho, āvuso, rūpaṁ ajātaṁ apātubhūtaṁ;


pli: tassa uppādo paññāyissati, vayo paññāyissati, ṭhitassa aññathattaṁ paññāyissati.


pli: Yā vedanā ajātā apātubhūtā;


pli: tassā uppādo paññāyissati, vayo paññāyissati, ṭhitāya aññathattaṁ paññāyissati.


pli: Yā saññā …pe…


pli: ye saṅkhārā ajātā apātubhūtā;


pli: tesaṁ uppādo paññāyissati, vayo paññāyissati, ṭhitassa aññathattaṁ paññāyissati.


pli: Yaṁ viññāṇaṁ ajātaṁ apātubhūtaṁ;


pli: Imesaṁ kho, āvuso, dhammānaṁ uppādo paññāyissati, vayo paññāyissati, ṭhitassa aññathattaṁ paññāyissati.


pli: Yaṁ kho, āvuso, rūpaṁ jātaṁ pātubhūtaṁ;


pli: tassa uppādo paññāyati, vayo paññāyati, ṭhitassa aññathattaṁ paññāyati.


pli: Yā vedanā jātā pātubhūtā …pe…


pli: yā saññā …


pli: ye saṅkhārā jātā pātubhūtā;


pli: tesaṁ uppādo paññāyati, vayo paññāyati, ṭhitassa aññathattaṁ paññāyati.


pli: Yaṁ viññāṇaṁ jātaṁ pātubhūtaṁ tassa uppādo paññāyati, vayo paññāyati, ṭhitassa aññathattaṁ paññāyati.


pli: Imesaṁ kho, āvuso, dhammānaṁ uppādo paññāyati, vayo paññāyati, ṭhitassa aññathattaṁ paññāyatī’ti.


pli: Evaṁ puṭṭhohaṁ, bhante, evaṁ byākareyyan”ti.


pli: “Sādhu sādhu, ānanda.


pli: Yaṁ kho, ānanda, rūpaṁ atītaṁ niruddhaṁ vipariṇataṁ;


pli: tassa uppādo paññāyittha, vayo paññāyittha, ṭhitassa aññathattaṁ paññāyittha.


pli: Yā vedanā …


pli: ye saṅkhārā …


pli: yaṁ viññāṇaṁ atītaṁ niruddhaṁ vipariṇataṁ;


pli: Imesaṁ kho, ānanda, dhammānaṁ uppādo paññāyittha, vayo paññāyittha, ṭhitassa aññathattaṁ paññāyittha.


pli: Yaṁ kho, ānanda, rūpaṁ ajātaṁ apātubhūtaṁ;


pli: tassa uppādo paññāyissati, vayo paññāyissati, ṭhitassa aññathattaṁ paññāyissati.


pli: yaṁ viññāṇaṁ ajātaṁ apātubhūtaṁ;


pli: Imesaṁ kho, ānanda, dhammānaṁ uppādo paññāyissati, vayo paññāyissati, ṭhitassa aññathattaṁ paññāyissati.


pli: Yaṁ kho, ānanda, rūpaṁ jātaṁ pātubhūtaṁ;


pli: tassa uppādo paññāyati, vayo paññāyati, ṭhitassa aññathattaṁ paññāyati.


pli: Yā vedanā jātā pātubhūtā …


pli: yā saññā …


pli: yaṁ viññāṇaṁ jātaṁ pātubhūtaṁ;


pli: Imesaṁ kho, ānanda, dhammānaṁ uppādo paññāyati, vayo paññāyati, ṭhitassa aññathattaṁ paññāyatīti.


pli: Evaṁ puṭṭho tvaṁ, ānanda, evaṁ byākareyyāsī”ti.


pli: Chaṭṭhaṁ.


title_pli: Saṁyutta Nikāya 22.39 4. Natumhākavagga

pli: Saṁyutta Nikāya 22.39


pli: 4. Natumhākavagga


pli: Anudhammasutta


pli: Sāvatthinidānaṁ.


pli: “Dhammānudhammappaṭipannassa, bhikkhave, bhikkhuno ayamanudhammo hoti


pli: yaṁ rūpe nibbidābahulo vihareyya, vedanāya nibbidābahulo vihareyya, saññāya nibbidābahulo vihareyya, saṅkhāresu nibbidābahulo vihareyya, viññāṇe nibbidābahulo vihareyya.


pli: Yo rūpe nibbidābahulo viharanto, vedanāya … saññāya … saṅkhāresu nibbidābahulo viharanto, viññāṇe nibbidābahulo viharanto rūpaṁ parijānāti, vedanaṁ … saññaṁ … saṅkhāre … viññāṇaṁ parijānāti,


pli: so rūpaṁ parijānaṁ, vedanaṁ … saññaṁ … saṅkhāre … viññāṇaṁ parijānaṁ parimuccati rūpamhā, parimuccati vedanāya, parimuccati saññāya, parimuccati saṅkhārehi, parimuccati viññāṇamhā,


pli: parimuccati jātiyā jarāmaraṇena sokehi paridevehi dukkhehi domanassehi upāyāsehi, ‘parimuccati dukkhasmā’ti vadāmī”ti.


pli: Sattamaṁ.


title_pli: Saṁyutta Nikāya 22.4 1. Nakulapituvagga

pli: Saṁyutta Nikāya 22.4


pli: 1. Nakulapituvagga


pli: Dutiyahāliddikānisutta


pli: Evaṁ me sutaṁ—


pli: ekaṁ samayaṁ āyasmā mahākaccāno avantīsu viharati kuraraghare papāte pabbate.


pli: Atha kho hāliddikāni gahapati yenāyasmā mahākaccāno …pe… ekamantaṁ nisinno kho hāliddikāni gahapati āyasmantaṁ mahākaccānaṁ etadavoca:


pli: “vuttamidaṁ, bhante, bhagavatā sakkapañhe:


pli: ‘ye te samaṇabrāhmaṇā taṇhāsaṅkhayavimuttā, te accantaniṭṭhā accantayogakkhemino accantabrahmacārino accantapariyosānā seṭṭhā devamanussānan’ti.


pli: Imassa nu kho, bhante, bhagavatā saṅkhittena bhāsitassa kathaṁ vitthārena attho daṭṭhabbo”ti?


pli: “Rūpadhātuyā kho, gahapati, yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā, tesaṁ khayā virāgā nirodhā cāgā paṭinissaggā ‘cittaṁ suvimuttanti’ vuccati.


pli: Vedanādhātuyā kho, gahapati …


pli: saññādhātuyā kho, gahapati …


pli: saṅkhāradhātuyā kho, gahapati …


pli: viññāṇadhātuyā kho, gahapati, yo chando yo rāgo yā nandī yā taṇhā ye upayupādānā cetaso adhiṭṭhānābhinivesānusayā, tesaṁ khayā virāgā nirodhā cāgā paṭinissaggā ‘cittaṁ suvimuttanti’ vuccati.


pli: Iti kho, gahapati, yaṁ taṁ vuttaṁ bhagavatā sakkapañhe:


pli: ‘ye te samaṇabrāhmaṇā taṇhāsaṅkhayavimuttā te accantaniṭṭhā accantayogakkhemino accantabrahmacārino accantapariyosānā seṭṭhā devamanussānan’ti.


pli: Imassa kho, gahapati, bhagavatā saṅkhittena bhāsitassa evaṁ vitthārena attho daṭṭhabbo”ti.


pli: Catutthaṁ.


title_pli: Saṁyutta Nikāya 22.40 4. Natumhākavagga

pli: Saṁyutta Nikāya 22.40


pli: 4. Natumhākavagga


pli: Dutiyaanudhammasutta


pli: Sāvatthinidānaṁ.


pli: “Dhammānudhammappaṭipannassa, bhikkhave, bhikkhuno ayamanudhammo hoti yaṁ rūpe aniccānupassī vihareyya …pe…


pli: ‘parimuccati dukkhasmā’ti vadāmī”ti.


pli: Aṭṭhamaṁ.


title_pli: Saṁyutta Nikāya 22.41 4. Natumhākavagga

pli: Saṁyutta Nikāya 22.41


pli: Tatiyaanudhammasutta


pli: “Dhammānudhammappaṭipannassa, bhikkhave, bhikkhuno ayamanudhammo hoti yaṁ rūpe dukkhānupassī vihareyya …pe…


pli: Navamaṁ.


title_pli: Saṁyutta Nikāya 22.42 4. Natumhākavagga

pli: Saṁyutta Nikāya 22.42


pli: Catutthaanudhammasutta


pli: “Dhammānudhammappaṭipannassa, bhikkhave, bhikkhuno ayamanudhammo hoti yaṁ rūpe anattānupassī vihareyya, vedanāya … saññāya … saṅkhāresu … viññāṇe anattānupassī vihareyya.


pli: Yo rūpe anattānupassī viharanto …pe… rūpaṁ parijānāti, vedanaṁ … saññaṁ … saṅkhāre … viññāṇaṁ parijānāti, so rūpaṁ parijānaṁ, vedanaṁ … saññaṁ … saṅkhāre … viññāṇaṁ parijānaṁ parimuccati rūpamhā, parimuccati vedanāya, parimuccati saññāya, parimuccati saṅkhārehi, parimuccati viññāṇamhā, parimuccati jātiyā jarāmaraṇena sokehi paridevehi dukkhehi domanassehi upāyāsehi, ‘parimuccati dukkhasmā’ti vadāmī”ti.


pli: Dasamaṁ.


pli: Natumhākavaggo catuttho.


pli: Tassuddānaṁ


pli: Natumhākena dve vuttā,


pli: bhikkhūhi apare duve;


pli: Ānandena ca dve vuttā,


pli: anudhammehi dve dukāti.


title_pli: Saṁyutta Nikāya 22.43 5. Attadīpavagga

pli: Saṁyutta Nikāya 22.43


pli: 5. Attadīpavagga


pli: Attadīpasutta


pli: Sāvatthinidānaṁ.


pli: “Attadīpā, bhikkhave, viharatha attasaraṇā anaññasaraṇā, dhammadīpā dhammasaraṇā anaññasaraṇā.


pli: Attadīpānaṁ, bhikkhave, viharataṁ attasaraṇānaṁ anaññasaraṇānaṁ, dhammadīpānaṁ dhammasaraṇānaṁ anaññasaraṇānaṁ yoni upaparikkhitabbā ‘Kiṁjātikā sokaparidevadukkhadomanassupāyāsā, kiṁpahotikā’ti?


pli: Kiṁjātikā ca, bhikkhave, sokaparidevadukkhadomanassupāyāsā, kiṁpahotikā?


pli: Idha, bhikkhave, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto,


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Tassa taṁ rūpaṁ vipariṇamati, aññathā ca hoti.


pli: Tassa rūpavipariṇāmaññathābhāvā uppajjanti sokaparidevadukkhadomanassupāyāsā.


pli: Vedanaṁ attato samanupassati, vedanāvantaṁ vā attānaṁ; attani vā vedanaṁ, vedanāya vā attānaṁ.


pli: Tassa sā vedanā vipariṇamati, aññathā ca hoti.


pli: Tassa vedanāvipariṇāmaññathābhāvā uppajjanti sokaparideva …pe… pāyāsā.


pli: Saññaṁ attato samanupassati …


pli: saṅkhāre attato samanupassati …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: Tassa taṁ viññāṇaṁ vipariṇamati, aññathā ca hoti.


pli: Tassa viññāṇavipariṇāmaññathābhāvā uppajjanti sokaparidevadukkhadomanassupāyāsā.


pli: Rūpassa tveva, bhikkhave, aniccataṁ viditvā vipariṇāmaṁ virāgaṁ nirodhaṁ, ‘pubbe ceva rūpaṁ etarahi ca sabbaṁ rūpaṁ aniccaṁ dukkhaṁ vipariṇāmadhamman’ti, evametaṁ yathābhūtaṁ sammappaññāya passato ye sokaparidevadukkhadomanassupāyāsā te pahīyanti.


pli: Tesaṁ pahānā na paritassati, aparitassaṁ sukhaṁ viharati, sukhavihārī bhikkhu ‘tadaṅganibbuto’ti vuccati.


pli: Vedanāya tveva, bhikkhave, aniccataṁ viditvā vipariṇāmaṁ virāgaṁ nirodhaṁ, ‘pubbe ceva vedanā etarahi ca sabbā vedanā aniccā dukkhā vipariṇāmadhammā’ti, evametaṁ yathābhūtaṁ sammappaññāya passato ye sokaparidevadukkhadomanassupāyāsā te pahīyanti.


pli: Saññāya …


pli: saṅkhārānaṁ tveva, bhikkhave, aniccataṁ viditvā vipariṇāmaṁ virāgaṁ nirodhaṁ, ‘pubbe ceva saṅkhārā etarahi ca sabbe saṅkhārā aniccā dukkhā vipariṇāmadhammā’ti, evametaṁ yathābhūtaṁ sammappaññāya passato ye sokaparidevadukkhadomanassupāyāsā te pahīyanti.


pli: Viññāṇassa tveva, bhikkhave, aniccataṁ viditvā vipariṇāmaṁ virāgaṁ nirodhaṁ, ‘pubbe ceva viññāṇaṁ etarahi ca sabbaṁ viññāṇaṁ aniccaṁ dukkhaṁ vipariṇāmadhamman’ti, evametaṁ yathābhūtaṁ sammappaññāya passato ye sokaparidevadukkhadomanassupāyāsā te pahīyanti.


pli: Tesaṁ pahānā na paritassati, aparitassaṁ sukhaṁ viharati, sukhavihārī bhikkhu ‘tadaṅganibbuto’ti vuccatī”ti.


pli: Paṭhamaṁ.


title_pli: Saṁyutta Nikāya 22.44 5. Attadīpavagga

pli: Saṁyutta Nikāya 22.44


pli: 5. Attadīpavagga


pli: Paṭipadāsutta


pli: Sāvatthinidānaṁ.


pli: “Sakkāyasamudayagāminiñca vo, bhikkhave, paṭipadaṁ desessāmi, sakkāyanirodhagāminiñca paṭipadaṁ.


pli: Taṁ suṇātha.


pli: Katamā ca, bhikkhave, sakkāyasamudayagāminī paṭipadā?


pli: Idha, bhikkhave, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto,


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Vedanaṁ attato …


pli: saññaṁ …


pli: saṅkhāre …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: Ayaṁ vuccati, bhikkhave, ‘sakkāyasamudayagāminī paṭipadā, sakkāyasamudayagāminī paṭipadā’ti.


pli: Iti hidaṁ, bhikkhave, vuccati ‘dukkhasamudayagāminī samanupassanā’ti.


pli: Ayamevettha attho.


pli: Katamā ca, bhikkhave, sakkāyanirodhagāminī paṭipadā?


pli: Idha, bhikkhave, sutavā ariyasāvako ariyānaṁ dassāvī ariyadhammassa kovido ariyadhamme suvinīto, sappurisānaṁ dassāvī sappurisadhammassa kovido sappurisadhamme suvinīto,


pli: na rūpaṁ attato samanupassati, na rūpavantaṁ vā attānaṁ; na attani vā rūpaṁ, na rūpasmiṁ vā attānaṁ.


pli: Na vedanaṁ attato …


pli: na saññaṁ …


pli: na saṅkhāre …


pli: na viññāṇaṁ attato samanupassati, na viññāṇavantaṁ vā attānaṁ; na attani vā viññāṇaṁ, na viññāṇasmiṁ vā attānaṁ.


pli: Ayaṁ vuccati, bhikkhave, ‘sakkāyanirodhagāminī paṭipadā, sakkāyanirodhagāminī paṭipadā’ti.


pli: Iti hidaṁ, bhikkhave, vuccati ‘dukkhanirodhagāminī samanupassanā’ti.


pli: Ayamevettha attho”ti.


pli: Dutiyaṁ.


title_pli: Saṁyutta Nikāya 22.45 5. Attadīpavagga

pli: Saṁyutta Nikāya 22.45


pli: 5. Attadīpavagga


pli: Aniccasutta


pli: Sāvatthinidānaṁ.


pli: “Rūpaṁ, bhikkhave, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evametaṁ yathābhūtaṁ sammappaññāya passato cittaṁ virajjati vimuccati anupādāya āsavehi.


pli: Vedanā aniccā …


pli: saññā …


pli: saṅkhārā …


pli: viññāṇaṁ aniccaṁ.


pli: Rūpadhātuyā ce, bhikkhave, bhikkhuno cittaṁ virattaṁ vimuttaṁ hoti anupādāya āsavehi, vedanādhātuyā …pe…


pli: saññādhātuyā …


pli: saṅkhāradhātuyā …


pli: viññāṇadhātuyā ce, bhikkhave, bhikkhuno cittaṁ virattaṁ vimuttaṁ hoti anupādāya āsavehi.


pli: Vimuttattā ṭhitaṁ. Ṭhitattā santusitaṁ. Santusitattā na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Tatiyaṁ.


title_pli: Saṁyutta Nikāya 22.46 5. Attadīpavagga

pli: Saṁyutta Nikāya 22.46


pli: 5. Attadīpavagga


pli: Dutiyaaniccasutta


pli: Sāvatthinidānaṁ.


pli: “Rūpaṁ, bhikkhave, aniccaṁ.


pli: Yadaniccaṁ taṁ dukkhaṁ;


pli: yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Vedanā aniccā …


pli: saññā aniccā …


pli: saṅkhārā aniccā …


pli: viññāṇaṁ aniccaṁ.


pli: Evametaṁ yathābhūtaṁ sammappaññāya passato pubbantānudiṭṭhiyo na honti.


pli: Pubbantānudiṭṭhīnaṁ asati, aparantānudiṭṭhiyo na honti.


pli: Aparantānudiṭṭhīnaṁ asati, thāmaso parāmāso na hoti.


pli: Thāmase parāmāse asati rūpasmiṁ …


pli: vedanāya …


pli: saññāya …


pli: saṅkhāresu …


pli: viññāṇasmiṁ cittaṁ virajjati vimuccati anupādāya āsavehi.


pli: Vimuttattā ṭhitaṁ. Ṭhitattā santusitaṁ. Santusitattā na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Catutthaṁ.


title_pli: Saṁyutta Nikāya 22.47 5. Attadīpavagga

pli: Saṁyutta Nikāya 22.47


pli: 5. Attadīpavagga


pli: Samanupassanāsutta


pli: Sāvatthinidānaṁ.


pli: “Ye hi keci, bhikkhave, samaṇā vā brāhmaṇā vā anekavihitaṁ attānaṁ samanupassamānā samanupassanti, sabbete pañcupādānakkhandhe samanupassanti, etesaṁ vā aññataraṁ.


pli: Katame pañca?


pli: Idha, bhikkhave, assutavā puthujjano ariyānaṁ adassāvī ariyadhammassa akovido ariyadhamme avinīto, sappurisānaṁ adassāvī sappurisadhammassa akovido sappurisadhamme avinīto


pli: rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: Iti ayañceva samanupassanā ‘asmī’ti cassa avigataṁ hoti.


pli: ‘Asmī’ti kho pana, bhikkhave, avigate pañcannaṁ indriyānaṁ avakkanti hoti—


pli: cakkhundriyassa sotindriyassa ghānindriyassa jivhindriyassa kāyindriyassa.


pli: Atthi, bhikkhave, mano, atthi dhammā, atthi avijjādhātu.


pli: Avijjāsamphassajena, bhikkhave, vedayitena phuṭṭhassa assutavato puthujjanassa ‘asmī’tipissa hoti;


pli: ‘ayamahamasmī’tipissa hoti;


pli: ‘bhavissan’tipissa hoti;


pli: ‘na bhavissan’tipissa hoti;


pli: ‘rūpī bhavissan’tipissa hoti;


pli: ‘arūpī bhavissan’tipissa hoti;


pli: ‘saññī bhavissan’tipissa hoti;


pli: ‘asaññī bhavissan’tipissa hoti;


pli: Tiṭṭhanteva kho, bhikkhave, tattheva pañcindriyāni.


pli: Athettha sutavato ariyasāvakassa avijjā pahīyati, vijjā uppajjati.


pli: Tassa avijjāvirāgā vijjuppādā ‘asmī’tipissa na hoti;


pli: ‘ayamahamasmī’tipissa na hoti;


pli: ‘bhavissan’ti …


pli: ‘na bhavissan’ti …


pli: rūpī …


pli: arūpī …


pli: saññī …


pli: asaññī …


pli: ‘nevasaññīnāsaññī bhavissan’tipissa na hotī”ti.


pli: Pañcamaṁ.


title_pli: Saṁyutta Nikāya 22.48 5. Attadīpavagga

pli: Saṁyutta Nikāya 22.48


pli: 5. Attadīpavagga


pli: Khandhasutta


pli: Sāvatthinidānaṁ.


pli: “Pañca, bhikkhave, khandhe desessāmi, pañcupādānakkhandhe ca.


pli: Taṁ suṇātha.


pli: Katame ca, bhikkhave, pañcakkhandhā?


pli: Yaṁ kiñci, bhikkhave, rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, ayaṁ vuccati rūpakkhandho.


pli: Yā kāci vedanā …pe…


pli: yā kāci saññā …


pli: ye keci saṅkhārā atītānāgatapaccuppannā ajjhattaṁ vā bahiddhā vā oḷārikā vā sukhumā vā …pe… ayaṁ vuccati saṅkhārakkhandho.


pli: Yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, ayaṁ vuccati viññāṇakkhandho.


pli: Ime vuccanti, bhikkhave, pañcakkhandhā.


pli: Katame ca, bhikkhave, pañcupādānakkhandhā?


pli: Yaṁ kiñci, bhikkhave, rūpaṁ atītānāgatapaccuppannaṁ …pe… yaṁ dūre santike vā sāsavaṁ upādāniyaṁ, ayaṁ vuccati rūpupādānakkhandho.


pli: Yā kāci vedanā …pe… yā dūre santike vā sāsavā upādāniyā, ayaṁ vuccati vedanupādānakkhandho.


pli: Yā kāci saññā …pe… yā dūre santike vā sāsavā upādāniyā, ayaṁ vuccati saññupādānakkhandho.


pli: Ye keci saṅkhārā …pe… sāsavā upādāniyā, ayaṁ vuccati saṅkhārupādānakkhandho.


pli: Yaṁ kiñci viññāṇaṁ atītānāgatapaccuppannaṁ …pe… yaṁ dūre santike vā sāsavaṁ upādāniyaṁ, ayaṁ vuccati viññāṇupādānakkhandho.


pli: Ime vuccanti, bhikkhave, pañcupādānakkhandhā”ti.


pli: Chaṭṭhaṁ.


title_pli: Saṁyutta Nikāya 22.49 5. Attadīpavagga

pli: Saṁyutta Nikāya 22.49


pli: 5. Attadīpavagga


pli: Soṇasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho soṇo gahapatiputto yena bhagavā tenupasaṅkami …pe…


pli: ekamantaṁ nisinnaṁ kho soṇaṁ gahapatiputtaṁ bhagavā etadavoca:


pli: “Ye hi keci, soṇa, samaṇā vā brāhmaṇā vā aniccena rūpena dukkhena vipariṇāmadhammena ‘seyyohamasmī’ti vā samanupassanti;


pli: ‘sadisohamasmī’ti vā samanupassanti;


pli: ‘hīnohamasmī’ti vā samanupassanti;


pli: kimaññatra yathābhūtassa adassanā?


pli: Aniccāya vedanāya dukkhāya vipariṇāmadhammāya ‘seyyohamasmī’ti vā samanupassanti;


pli: Aniccāya saññāya …


pli: aniccehi saṅkhārehi dukkhehi vipariṇāmadhammehi ‘seyyohamasmī’ti vā samanupassanti;


pli: Aniccena viññāṇena dukkhena vipariṇāmadhammena ‘seyyohamasmī’ti vā samanupassanti;


pli: Ye ca kho keci, soṇa, samaṇā vā brāhmaṇā vā aniccena rūpena dukkhena vipariṇāmadhammena ‘seyyohamasmī’tipi na samanupassanti;


pli: ‘sadisohamasmī’tipi na samanupassanti;


pli: ‘hīnohamasmī’tipi na samanupassanti;


pli: kimaññatra yathābhūtassa dassanā?


pli: Aniccāya vedanāya …


pli: aniccāya saññāya …


pli: aniccehi saṅkhārehi …


pli: aniccena viññāṇena dukkhena vipariṇāmadhammena ‘seyyohamasmī’tipi na samanupassanti;


pli: Taṁ kiṁ maññasi, soṇa,


pli: rūpaṁ niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Vedanā niccā vā aniccā vā”ti?


pli: “Aniccā, bhante” …


pli: “saññā …


pli: saṅkhārā …


pli: viññāṇaṁ niccaṁ vā aniccaṁ vā”ti?


pli: “Tasmātiha, soṇa, yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Yā kāci vedanā …


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ, soṇa, sutavā ariyasāvako rūpasmimpi nibbindati, vedanāyapi nibbindati, saññāyapi nibbindati, saṅkhāresupi nibbindati, viññāṇasmimpi nibbindati.


pli: Nibbindaṁ virajjati; virāgā vimuccati. Vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 22.5 1. Nakulapituvagga

pli: Saṁyutta Nikāya 22.5


pli: 1. Nakulapituvagga


pli: Samādhisutta


pli: Evaṁ me sutaṁ—


pli: …pe… sāvatthiyaṁ …


pli: tatra kho …pe… etadavoca:


pli: “samādhiṁ, bhikkhave, bhāvetha;


pli: samāhito, bhikkhave, bhikkhu yathābhūtaṁ pajānāti.


pli: Kiñca yathābhūtaṁ pajānāti?


pli: Rūpassa samudayañca atthaṅgamañca, vedanāya samudayañca atthaṅgamañca, saññāya samudayañca atthaṅgamañca, saṅkhārānaṁ samudayañca atthaṅgamañca, viññāṇassa samudayañca atthaṅgamañca.


pli: Ko ca, bhikkhave, rūpassa samudayo, ko vedanāya samudayo, ko saññāya samudayo, ko saṅkhārānaṁ samudayo, ko viññāṇassa samudayo?


pli: Idha, bhikkhave, bhikkhu abhinandati abhivadati ajjhosāya tiṭṭhati.


pli: Kiñca abhinandati abhivadati ajjhosāya tiṭṭhati?


pli: Rūpaṁ abhinandati abhivadati ajjhosāya tiṭṭhati.


pli: Tassa rūpaṁ abhinandato abhivadato ajjhosāya tiṭṭhato uppajjati nandī.


pli: Yā rūpe nandī tadupādānaṁ.


pli: Tassupādānapaccayā bhavo;


pli: bhavapaccayā jāti;


pli: jātipaccayā jarāmaraṇaṁ sokaparidevadukkhadomanassupāyāsā sambhavanti.


pli: Evametassa kevalassa dukkhakkhandhassa samudayo hoti.


pli: Vedanaṁ abhinandati …pe…


pli: saññaṁ abhinandati …


pli: saṅkhāre abhinandati …


pli: viññāṇaṁ abhinandati abhivadati ajjhosāya tiṭṭhati.


pli: Tassa viññāṇaṁ abhinandato abhivadato ajjhosāya tiṭṭhato uppajjati nandī.


pli: Yā viññāṇe nandī tadupādānaṁ.


pli: jātipaccayā …pe…


pli: evametassa kevalassa dukkhakkhandhassa samudayo hoti.


pli: Ayaṁ, bhikkhave, rūpassa samudayo;


pli: ayaṁ vedanāya samudayo;


pli: ayaṁ saññāya samudayo;


pli: ayaṁ saṅkhārānaṁ samudayo;


pli: ayaṁ viññāṇassa samudayo.


pli: Ko ca, bhikkhave, rūpassa atthaṅgamo, ko vedanāya …


pli: ko saññāya …


pli: ko saṅkhārānaṁ …


pli: ko viññāṇassa atthaṅgamo?


pli: Idha, bhikkhave, nābhinandati nābhivadati nājjhosāya tiṭṭhati.


pli: Kiñca nābhinandati nābhivadati nājjhosāya tiṭṭhati?


pli: Rūpaṁ nābhinandati nābhivadati nājjhosāya tiṭṭhati.


pli: Tassa rūpaṁ anabhinandato anabhivadato anajjhosāya tiṭṭhato yā rūpe nandī sā nirujjhati.


pli: Tassa nandīnirodhā upādānanirodho;


pli: upādānanirodhā bhavanirodho …pe…


pli: evametassa kevalassa dukkhakkhandhassa nirodho hoti.


pli: Vedanaṁ nābhinandati nābhivadati nājjhosāya tiṭṭhati.


pli: Tassa vedanaṁ anabhinandato anabhivadato anajjhosāya tiṭṭhato yā vedanāya nandī sā nirujjhati.


pli: Saññaṁ nābhinandati …pe…


pli: saṅkhāre nābhinandati nābhivadati nājjhosāya tiṭṭhati.


pli: Tassa saṅkhāre anabhinandato anabhivadato anajjhosāya tiṭṭhato yā saṅkhāresu nandī sā nirujjhati.


pli: Viññāṇaṁ nābhinandati nābhivadati nājjhosāya tiṭṭhati.


pli: Tassa viññāṇaṁ anabhinandato anabhivadato anajjhosāya tiṭṭhato yā viññāṇe nandī sā nirujjhati.


pli: Tassa nandīnirodhā upādānanirodho …pe…


pli: Ayaṁ, bhikkhave, rūpassa atthaṅgamo, ayaṁ vedanāya atthaṅgamo, ayaṁ saññāya atthaṅgamo, ayaṁ saṅkhārānaṁ atthaṅgamo, ayaṁ viññāṇassa atthaṅgamo”ti.


pli: Pañcamaṁ.


title_pli: Saṁyutta Nikāya 22.50 5. Attadīpavagga

pli: Saṁyutta Nikāya 22.50


pli: 5. Attadīpavagga


pli: Dutiyasoṇasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho soṇo gahapatiputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho soṇaṁ gahapatiputtaṁ bhagavā etadavoca:


pli: “Ye hi keci, soṇa, samaṇā vā brāhmaṇā vā rūpaṁ nappajānanti, rūpasamudayaṁ nappajānanti, rūpanirodhaṁ nappajānanti, rūpanirodhagāminiṁ paṭipadaṁ nappajānanti;


pli: vedanaṁ nappajānanti, vedanāsamudayaṁ nappajānanti, vedanānirodhaṁ nappajānanti, vedanānirodhagāminiṁ paṭipadaṁ nappajānanti;


pli: saññaṁ nappajānanti …pe…


pli: saṅkhāre nappajānanti, saṅkhārasamudayaṁ nappajānanti, saṅkhāranirodhaṁ nappajānanti, saṅkhāranirodhagāminiṁ paṭipadaṁ nappajānanti;


pli: viññāṇaṁ nappajānanti, viññāṇasamudayaṁ nappajānanti, viññāṇanirodhaṁ nappajānanti, viññāṇanirodhagāminiṁ paṭipadaṁ nappajānanti.


pli: Na me te, soṇa, samaṇā vā brāhmaṇā vā samaṇesu vā samaṇasammatā brāhmaṇesu vā brāhmaṇasammatā, na ca pana te āyasmanto sāmaññatthaṁ vā brahmaññatthaṁ vā diṭṭheva dhamme sayaṁ abhiññā sacchikatvā upasampajja viharanti.


pli: Ye ca kho keci, soṇa, samaṇā vā brāhmaṇā vā rūpaṁ pajānanti, rūpasamudayaṁ pajānanti, rūpanirodhaṁ pajānanti, rūpanirodhagāminiṁ paṭipadaṁ pajānanti;


pli: vedanaṁ pajānanti …pe…


pli: saññaṁ pajānanti …


pli: saṅkhāre pajānanti …


pli: viññāṇaṁ pajānanti, viññāṇasamudayaṁ pajānanti, viññāṇanirodhaṁ pajānanti, viññāṇanirodhagāminiṁ paṭipadaṁ pajānanti.


pli: Te ca kho me, soṇa, samaṇā vā brāhmaṇā vā samaṇesu ceva samaṇasammatā brāhmaṇesu ca brāhmaṇasammatā, te ca panāyasmanto sāmaññatthañca brahmaññatthañca diṭṭheva dhamme sayaṁ abhiññā sacchikatvā upasampajja viharantī”ti.


pli: Aṭṭhamaṁ.


title_pli: Saṁyutta Nikāya 22.51 5. Attadīpavagga

pli: Saṁyutta Nikāya 22.51


pli: 5. Attadīpavagga


pli: Nandikkhayasutta


pli: Sāvatthinidānaṁ.


pli: “Aniccaññeva, bhikkhave, bhikkhu rūpaṁ aniccanti passati. Sāssa hoti sammādiṭṭhi.


pli: Sammā passaṁ nibbindati.


pli: Nandikkhayā rāgakkhayo, rāgakkhayā nandikkhayo.


pli: Nandirāgakkhayā cittaṁ vimuttaṁ suvimuttanti vuccati.


pli: Aniccaññeva, bhikkhave, bhikkhu vedanaṁ aniccanti passati. Sāssa hoti sammādiṭṭhi.


pli: Aniccaññeva, bhikkhave, bhikkhu saññaṁ aniccanti passati …pe…


pli: anicceyeva bhikkhave, bhikkhu saṅkhāre aniccāti passati. Sāssa hoti sammādiṭṭhi.


pli: Aniccaññeva, bhikkhave, bhikkhu viññāṇaṁ aniccanti passati. Sāssa hoti sammādiṭṭhi.


pli: Nandirāgakkhayā cittaṁ vimuttaṁ suvimuttanti vuccatī”ti.


pli: Navamaṁ.


title_pli: Saṁyutta Nikāya 22.52 5. Attadīpavagga

pli: Saṁyutta Nikāya 22.52


pli: Dutiyanandikkhayasutta


pli: “Rūpaṁ, bhikkhave, yoniso manasi karotha, rūpāniccatañca yathābhūtaṁ samanupassatha.


pli: Rūpaṁ, bhikkhave, bhikkhu yoniso manasi karonto, rūpāniccatañca yathābhūtaṁ samanupassanto rūpasmiṁ nibbindati.


pli: Vedanaṁ, bhikkhave, yoniso manasi karotha, vedanāniccatañca yathābhūtaṁ samanupassatha.


pli: Vedanaṁ, bhikkhave, bhikkhu yoniso manasi karonto, vedanāniccatañca yathābhūtaṁ samanupassanto vedanāya nibbindati.


pli: Saññaṁ bhikkhave …


pli: saṅkhāre, bhikkhave, yoniso manasi karotha, saṅkhārāniccatañca yathābhūtaṁ samanupassatha.


pli: Saṅkhāre, bhikkhave, bhikkhu yoniso manasi karonto, saṅkhārāniccataṁ yathābhūtaṁ samanupassanto saṅkhāresu nibbindati.


pli: Nandikkhayā rāgakkhayo, rāgakkhayā nandikkhayo.


pli: Nandirāgakkhayā cittaṁ vimuttaṁ suvimuttanti vuccati.


pli: Viññāṇaṁ, bhikkhave, yoniso manasi karotha, viññāṇāniccatañca yathābhūtaṁ samanupassatha.


pli: Viññāṇaṁ, bhikkhave, bhikkhu yoniso manasi karonto, viññāṇāniccatañca yathābhūtaṁ samanupassanto viññāṇasmiṁ nibbindati.


pli: Dasamaṁ.


pli: Attadīpavaggo pañcamo.


pli: Tassuddānaṁ


pli: Attadīpā paṭipadā,


pli: Dve ca honti aniccatā;


pli: Samanupassanā khandhā,


pli: Dve soṇā dve nandikkhayena cāti.


pli: Mūlapaṇṇāsako samatto.


pli: Tassa mūlapaṇṇāsakassa vagguddānaṁ


pli: Nakulapitā anicco ca,


pli: Bhāro natumhākena ca;


pli: Attadīpena paññāso,


pli: Paṭhamo tena pavuccatīti.


title_pli: Saṁyutta Nikāya 22.53 6. Upayavagga

pli: Saṁyutta Nikāya 22.53


pli: 6. Upayavagga


pli: Upayasutta


pli: Sāvatthinidānaṁ.


pli: “Upayo, bhikkhave, avimutto, anupayo vimutto.


pli: Rūpupayaṁ vā, bhikkhave, viññāṇaṁ tiṭṭhamānaṁ tiṭṭheyya, rūpārammaṇaṁ rūpappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Vedanupayaṁ vā …pe…


pli: saññupayaṁ vā …pe…


pli: saṅkhārupayaṁ vā, bhikkhave, viññāṇaṁ tiṭṭhamānaṁ tiṭṭheyya, saṅkhārārammaṇaṁ saṅkhārappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Yo, bhikkhave, evaṁ vadeyya:


pli: ‘ahamaññatra rūpā aññatra vedanāya aññatra saññāya aññatra saṅkhārehi viññāṇassa āgatiṁ vā gatiṁ vā cutiṁ vā upapattiṁ vā vuddhiṁ vā virūḷhiṁ vā vepullaṁ vā paññāpessāmī’ti, netaṁ ṭhānaṁ vijjati.


pli: Rūpadhātuyā ce, bhikkhave, bhikkhuno rāgo pahīno hoti.


pli: Rāgassa pahānā vocchijjatārammaṇaṁ patiṭṭhā viññāṇassa na hoti.


pli: Vedanādhātuyā ce, bhikkhave …


pli: saññādhātuyā ce, bhikkhave …


pli: saṅkhāradhātuyā ce, bhikkhave …


pli: viññāṇadhātuyā ce, bhikkhave, bhikkhuno rāgo pahīno hoti.


pli: Tadappatiṭṭhitaṁ viññāṇaṁ avirūḷhaṁ anabhisaṅkhacca vimuttaṁ.


pli: Vimuttattā ṭhitaṁ. Ṭhitattā santusitaṁ. Santusitattā na paritassati. Aparitassaṁ paccattaññeva parinibbāyati.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Paṭhamaṁ.


title_pli: Saṁyutta Nikāya 22.54 6. Upayavagga

pli: Saṁyutta Nikāya 22.54


pli: 6. Upayavagga


pli: Bījasutta


pli: Sāvatthinidānaṁ.


pli: “Pañcimāni, bhikkhave, bījajātāni.


pli: Katamāni pañca?


pli: Mūlabījaṁ, khandhabījaṁ, aggabījaṁ, phalubījaṁ, bījabījaññeva pañcamaṁ.


pli: Imāni cassu, bhikkhave, pañca bījajātāni akhaṇḍāni apūtikāni avātātapahatāni sārādāni sukhasayitāni, pathavī ca nāssa, āpo ca nāssa;


pli: api numāni, bhikkhave, pañca bījajātāni vuddhiṁ virūḷhiṁ vepullaṁ āpajjeyyun”ti?


pli: “No hetaṁ, bhante”.


pli: “Imāni cassu, bhikkhave, pañca bījajātāni akhaṇḍāni …pe… sukhasayitāni, pathavī ca assa, āpo ca assa;


pli: “Evaṁ, bhante”.


pli: “Seyyathāpi, bhikkhave, pathavīdhātu, evaṁ catasso viññāṇaṭṭhitiyo daṭṭhabbā.


pli: Seyyathāpi, bhikkhave, āpodhātu, evaṁ nandirāgo daṭṭhabbo.


pli: Seyyathāpi, bhikkhave, pañca bījajātāni, evaṁ viññāṇaṁ sāhāraṁ daṭṭhabbaṁ.


pli: Rūpupayaṁ, bhikkhave, viññāṇaṁ tiṭṭhamānaṁ tiṭṭheyya, rūpārammaṇaṁ rūpappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Vedanupayaṁ vā, bhikkhave, viññāṇaṁ tiṭṭhamānaṁ tiṭṭheyya …pe…


pli: saññupayaṁ vā, bhikkhave, viññāṇaṁ tiṭṭhamānaṁ tiṭṭheyya …pe…


pli: saṅkhārupayaṁ vā, bhikkhave, viññāṇaṁ tiṭṭhamānaṁ tiṭṭheyya, saṅkhārārammaṇaṁ saṅkhārappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Yo, bhikkhave, evaṁ vadeyya:


pli: ‘ahamaññatra rūpā aññatra vedanāya aññatra saññāya aññatra saṅkhārehi viññāṇassa āgatiṁ vā gatiṁ vā cutiṁ vā upapattiṁ vā vuddhiṁ vā virūḷhiṁ vā vepullaṁ vā paññāpessāmī’ti, netaṁ ṭhānaṁ vijjati.


pli: Rūpadhātuyā ceva, bhikkhave, bhikkhuno rāgo pahīno hoti.


pli: Rāgassa pahānā vocchijjatārammaṇaṁ patiṭṭhā viññāṇassa na hoti.


pli: Vedanādhātuyā ce …


pli: saññādhātuyā ce …


pli: saṅkhāradhātuyā ce …


pli: viññāṇadhātuyā ce, bhikkhave, bhikkhuno rāgo pahīno hoti.


pli: Tadappatiṭṭhitaṁ viññāṇaṁ avirūḷhaṁ anabhisaṅkhacca vimuttaṁ.


pli: Vimuttattā ṭhitaṁ. Ṭhitattā santusitaṁ. Santusitattā na paritassati. Aparitassaṁ paccattaññeva parinibbāyati.


pli: ‘Khīṇā jāti …pe… nāparaṁ itthattāyā’ti pajānātī”ti.


pli: Dutiyaṁ.


title_pli: Saṁyutta Nikāya 22.55 6. Upayavagga

pli: Saṁyutta Nikāya 22.55


pli: 6. Upayavagga


pli: Udānasutta


pli: Sāvatthinidānaṁ.


pli: Tatra kho bhagavā udānaṁ udānesi:


pli: “‘no cassaṁ, no ca me siyā, nābhavissa, na me bhavissatī’ti—


pli: evaṁ adhimuccamāno bhikkhu chindeyya orambhāgiyāni saṁyojanānī”ti.


pli: Evaṁ vutte, aññataro bhikkhu bhagavantaṁ etadavoca:


pli: “yathā kathaṁ pana, bhante, ‘no cassaṁ, no ca me siyā, nābhavissa, na me bhavissatī’ti—


pli: evaṁ adhimuccamāno bhikkhu chindeyya orambhāgiyāni saṁyojanānī”ti?


pli: “Idha, bhikkhu, assutavā puthujjano ariyānaṁ adassāvī …pe…


pli: sappurisadhamme avinīto rūpaṁ attato samanupassati, rūpavantaṁ vā attānaṁ; attani vā rūpaṁ, rūpasmiṁ vā attānaṁ.


pli: Vedanaṁ …


pli: saññaṁ …


pli: saṅkhāre …


pli: viññāṇaṁ attato samanupassati, viññāṇavantaṁ vā attānaṁ; attani vā viññāṇaṁ, viññāṇasmiṁ vā attānaṁ.


pli: So aniccaṁ rūpaṁ ‘aniccaṁ rūpan’ti yathābhūtaṁ nappajānāti,


pli: aniccaṁ vedanaṁ ‘aniccā vedanā’ti yathābhūtaṁ nappajānāti,


pli: aniccaṁ saññaṁ ‘aniccā saññā’ti yathābhūtaṁ nappajānāti,


pli: anicce saṅkhāre ‘aniccā saṅkhārā’ti yathābhūtaṁ nappajānāti,


pli: aniccaṁ viññāṇaṁ ‘aniccaṁ viññāṇan’ti yathābhūtaṁ nappajānāti.


pli: Dukkhaṁ rūpaṁ ‘dukkhaṁ rūpan’ti yathābhūtaṁ nappajānāti,


pli: dukkhaṁ vedanaṁ …


pli: dukkhaṁ saññaṁ …


pli: dukkhe saṅkhāre …


pli: dukkhaṁ viññāṇaṁ ‘dukkhaṁ viññāṇan’ti yathābhūtaṁ nappajānāti.


pli: Anattaṁ rūpaṁ ‘anattā rūpan’ti yathābhūtaṁ nappajānāti,


pli: anattaṁ vedanaṁ ‘anattā vedanā’ti yathābhūtaṁ nappajānāti,


pli: anattaṁ saññaṁ ‘anattā saññā’ti yathābhūtaṁ nappajānāti,


pli: anatte saṅkhāre ‘anattā saṅkhārā’ti yathābhūtaṁ nappajānāti,


pli: anattaṁ viññāṇaṁ ‘anattā viññāṇan’ti yathābhūtaṁ nappajānāti.


pli: Saṅkhataṁ rūpaṁ ‘saṅkhataṁ rūpan’ti yathābhūtaṁ nappajānāti,


pli: saṅkhataṁ vedanaṁ …


pli: saṅkhataṁ saññaṁ …


pli: saṅkhate saṅkhāre …


pli: saṅkhataṁ viññāṇaṁ ‘saṅkhataṁ viññāṇan’ti yathābhūtaṁ nappajānāti.


pli: Rūpaṁ vibhavissatīti yathābhūtaṁ nappajānāti.


pli: Vedanā vibhavissati …


pli: saññā vibhavissati …


pli: saṅkhārā vibhavissanti …


pli: viññāṇaṁ vibhavissatīti yathābhūtaṁ nappajānāti.


pli: Sutavā ca kho, bhikkhu, ariyasāvako ariyānaṁ dassāvī ariyadhammassa kovido ariyadhamme suvinīto sappurisānaṁ dassāvī sappurisadhammassa kovido sappurisadhamme suvinīto


pli: na rūpaṁ attato samanupassati …pe…


pli: na vedanaṁ …


pli: na saññaṁ …


pli: na saṅkhāre …


pli: na viññāṇaṁ attato samanupassati.


pli: So aniccaṁ rūpaṁ ‘aniccaṁ rūpan’ti yathābhūtaṁ pajānāti.


pli: Aniccaṁ vedanaṁ …


pli: aniccaṁ saññaṁ …


pli: anicce saṅkhāre …


pli: aniccaṁ viññāṇaṁ ‘aniccaṁ viññāṇan’ti yathābhūtaṁ pajānāti.


pli: Dukkhaṁ rūpaṁ …pe… dukkhaṁ viññāṇaṁ …


pli: anattaṁ rūpaṁ …pe… anattaṁ viññāṇaṁ …


pli: saṅkhataṁ rūpaṁ …pe… saṅkhataṁ viññāṇaṁ ‘saṅkhataṁ viññāṇan’ti yathābhūtaṁ pajānāti.


pli: Rūpaṁ vibhavissatīti yathābhūtaṁ pajānāti.


pli: Vedanā …


pli: saññā …


pli: saṅkhārā …


pli: viññāṇaṁ vibhavissatīti yathābhūtaṁ pajānāti.


pli: So rūpassa vibhavā, vedanāya vibhavā, saññāya vibhavā, saṅkhārānaṁ vibhavā, viññāṇassa vibhavā, evaṁ kho, bhikkhu,


pli: ‘no cassaṁ, no ca me siyā, nābhavissa, na me bhavissatī’ti—


pli: evaṁ adhimuccamāno bhikkhu chindeyya orambhāgiyāni saṁyojanānī”ti.


pli: “‘Evaṁ adhimuccamāno,’ bhante, ‘bhikkhu chindeyya orambhāgiyāni saṁyojanānī’ti.


pli: Kathaṁ pana, bhante, jānato kathaṁ passato anantarā āsavānaṁ khayo hotī”ti?


pli: “Idha, bhikkhu, assutavā puthujjano atasitāye ṭhāne tāsaṁ āpajjati.


pli: Tāso heso bhikkhu assutavato puthujjanassa:


pli: ‘no cassaṁ, no ca me siyā, nābhavissa, na me bhavissatī’ti.


pli: Sutavā ca kho, bhikkhu, ariyasāvako atasitāye ṭhāne na tāsaṁ āpajjati.


pli: Na heso, bhikkhu, tāso sutavato ariyasāvakassa:


pli: Rūpupayaṁ vā, bhikkhu, viññāṇaṁ tiṭṭhamānaṁ tiṭṭheyya, rūpārammaṇaṁ rūpappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Vedanupayaṁ vā, bhikkhu …


pli: saññupayaṁ vā, bhikkhu …


pli: saṅkhārupayaṁ vā, bhikkhu, viññāṇaṁ tiṭṭhamānaṁ tiṭṭheyya, saṅkhārārammaṇaṁ saṅkhārappatiṭṭhaṁ nandūpasecanaṁ vuddhiṁ virūḷhiṁ vepullaṁ āpajjeyya.


pli: Yo, bhikkhu, evaṁ vadeyya:


pli: ‘ahamaññatra rūpā, aññatra vedanāya, aññatra saññāya, aññatra saṅkhārehi viññāṇassa āgatiṁ vā gatiṁ vā cutiṁ vā upapattiṁ vā vuddhiṁ vā virūḷhiṁ vā vepullaṁ vā paññāpessāmī’ti, netaṁ ṭhānaṁ vijjati.


pli: Rūpadhātuyā ce, bhikkhu, bhikkhuno rāgo pahīno hoti. Rāgassa pahānā vocchijjatārammaṇaṁ patiṭṭhā viññāṇassa na hoti.


pli: Vedanādhātuyā ce, bhikkhu, bhikkhuno …


pli: saññādhātuyā ce, bhikkhu, bhikkhuno …


pli: saṅkhāradhātuyā ce, bhikkhu, bhikkhuno …


pli: viññāṇadhātuyā ce, bhikkhu, bhikkhuno rāgo pahīno hoti. Rāgassa pahānā vocchijjatārammaṇaṁ patiṭṭhā viññāṇassa na hoti.


pli: Tadappatiṭṭhitaṁ viññāṇaṁ avirūḷhaṁ anabhisaṅkhacca vimuttaṁ.


pli: Vimuttattā ṭhitaṁ. Ṭhitattā santusitaṁ. Santusitattā na paritassati. Aparitassaṁ paccattaññeva parinibbāyati.


pli: ‘Khīṇā jāti …pe… nāparaṁ itthattāyā’ti pajānāti.


pli: Evaṁ kho, bhikkhu, jānato evaṁ passato anantarā āsavānaṁ khayo hotī”ti.


pli: Tatiyaṁ.


title_pli: Saṁyutta Nikāya 22.56 6. Upayavagga

pli: Saṁyutta Nikāya 22.56


pli: 6. Upayavagga


pli: Upādānaparipavattasutta


pli: Sāvatthinidānaṁ.


pli: “Pañcime, bhikkhave, upādānakkhandhā.


pli: Katame pañca?


pli: Rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho.


pli: Yāvakīvañcāhaṁ, bhikkhave, ime pañcupādānakkhandhe catuparivaṭṭaṁ yathābhūtaṁ nābbhaññāsiṁ, neva tāvāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddhoti paccaññāsiṁ.


pli: Yato ca khvāhaṁ, bhikkhave, ime pañcupādānakkhandhe catuparivaṭṭaṁ yathābhūtaṁ abbhaññāsiṁ, athāhaṁ, bhikkhave, sadevake loke …pe…


pli: sadevamanussāya anuttaraṁ sammāsambodhiṁ abhisambuddhoti paccaññāsiṁ.


pli: Kathañca catuparivaṭṭaṁ?


pli: Rūpaṁ abbhaññāsiṁ, rūpasamudayaṁ abbhaññāsiṁ, rūpanirodhaṁ abbhaññāsiṁ, rūpanirodhagāminiṁ paṭipadaṁ abbhaññāsiṁ;


pli: vedanaṁ …


pli: saññaṁ …


pli: saṅkhāre …


pli: viññāṇaṁ abbhaññāsiṁ, viññāṇasamudayaṁ abbhaññāsiṁ, viññāṇanirodhaṁ abbhaññāsiṁ, viññāṇanirodhagāminiṁ paṭipadaṁ abbhaññāsiṁ.


pli: Katamañca, bhikkhave, rūpaṁ?


pli: Cattāro ca mahābhūtā catunnañca mahābhūtānaṁ upādāya rūpaṁ.


pli: Idaṁ vuccati, bhikkhave, rūpaṁ.


pli: Āhārasamudayā rūpasamudayo;


pli: āhāranirodhā rūpanirodho.


pli: Ayameva ariyo aṭṭhaṅgiko maggo rūpanirodhagāminī paṭipadā, seyyathidaṁ—


pli: sammādiṭṭhi …pe… sammāsamādhi.


pli: Ye hi keci, bhikkhave, samaṇā vā brāhmaṇā vā evaṁ rūpaṁ abhiññāya, evaṁ rūpasamudayaṁ abhiññāya, evaṁ rūpanirodhaṁ abhiññāya, evaṁ rūpanirodhagāminiṁ paṭipadaṁ abhiññāya rūpassa nibbidāya virāgāya nirodhāya paṭipannā, te suppaṭipannā.


pli: Ye suppaṭipannā, te imasmiṁ dhammavinaye gādhanti.


pli: Ye ca kho keci, bhikkhave, samaṇā vā brāhmaṇā vā evaṁ rūpaṁ abhiññāya …pe… evaṁ rūpanirodhagāminiṁ paṭipadaṁ abhiññāya, rūpassa nibbidā virāgā nirodhā anupādā vimuttā te suvimuttā.


pli: Ye suvimuttā te kevalino.